
Az álmodozóknak, 
akik a csillagokat bámulják –
kívánom, hogy mindig lássátok meg 
a sötétségben rejtőző fényt,
és a végtelenben bujkáló lehetőségeket.


A SZERZŐ JEGYZETE

Drága olvasóm, ízig-vérig fantasyrajongó vagyok, és mindig is foglalkoztatott a multiverzumok gondolata. A trilógia korábbi köteteiben már esett szó arról, hogy Nyte nem abban a birodalomban van, ahol lennie kellene: a Nytefall-trilógia koncepciója ugyanis egy másik világban játszódó fantasysorozatom, az An Heir Comes to Rise alapján született. Ebben a kötetben, melyet most a kezedben tartasz, találhatók utalások bizonyos szereplőkre, és megtörténhet, hogy ezek az utalások csökkentik az An Heir Comes to Rise-sorozat nyújtotta élményt. Ha mindkét sorozattal meg szeretnél ismerkedni, akkor azt javaslom, hogy a könyveimet a megjelenésük sorrendjében olvasd el, azaz a következő sorrendben:

An Heir Comes to Rise

A Queen Comes to Power

A Throne from the Ashes

A Clash of Three Courts

A Sword from the Embers

Haldokló csillagok

Perzselő sötétség

A Flame of the Phoenix

Fénylő vérhold

Ha azonban a Nytefallon keresztül találtál rám, akkor az alábbi sorrend ugyanezt a hatást fogja elérni:

Haldokló csillagok,

Perzselő sötétség,

a teljes An Heir Comes to Rise-sorozat,

majd végül a Fénylő vérhold.

Ugyanakkor hangsúlyozom, hogy nem szükséges elolvasni az An Heir Comes to Rise-sorozatot ahhoz, hogy követni és élvezni tudd a Nytefall-trilógiát. A trilógia önmagában is teljes értékű, nem hiányzik belőle semmilyen információ.

Kellemes olvasást!

ELSŐ RÉSZ

Nyte 
legsötétebb 
napjai


1

Astraea – A múltban

Fényszülött Astraea úgy szállt alá az égből, mint egy hullócsillag, vakító fényívként, ezüsttollas szárnyak szelték át a Vesitire városa felett tornyosuló sötét felhőket. A kezében tartott kulcs heves, ragyogó energiával lüktetett, tükröződve a bőrén kígyózó jeleken, az ősi szimbólumokon, amelyek parázsként ragyogtak a testén, intenzitásuk pedig egyre nőtt. Érezte, ahogy dübörgő erővel vonzza magához a célja, és ez az erő egyensúlyban tartotta, miközben lágyan, halálos kecsességgel landolt egy szerény lakóház tetején.

A város körülötte magasodott, bonyolult hálózatot alkotva a hídjaival és a toronymagas építményeivel. Ma éjjel vámpírok támadták meg. Astraea érzékelte a vörös szemek és a bőrszerű szárnyak kegyetlen kavalkádját, de a sötétben kóborló, elátkozott árnylények nem az egyetlen vámpírfaj voltak az égiek – Astraea saját fajtája – ellen harcolók között. Némelyikük nem vetett árnyékot, miközben agyarát a menekülő emberekbe mélyesztette, és a vérüket fogyasztotta. Másoknak nem volt tükörképük a környékbeli boltok kirakatában, amikor ártatlan áldozataikat a karjukban tartották, és halálos csókkal szívták ki vérüket.

Nem mindig volt ez így. A vámpírok egykor éppolyan békések voltak, mint a tündérek, és harmóniában éltek együtt az emberekkel. Mígnem egyszer csak valaki, akinek soha nem lett volna szabad ide érkeznie, belépett Astraea világába, és megpróbálta megdönteni az uralmát, amelyet csillaghajadonként, Solanis uralkodójaként gyakorolt, megmérgezve népének az elméjét, és az égiekét is, akik vele szemben kormányoztak. Nyte apja volt a vezetője és a felbujtója ennek a brutális felkelésnek, de mindenki tudta, hogy ő mit sem ért volna Nyte – Éjhalál – nélkül, akit a birodalom rémálmának neveztek.

Astraea lecsapott a tetőről, és a kulcsot a magasba emelte, figyelve, ahogy az ébredő mágiájára reagálva egyre fényesebben ragyog, mint valami jelzőfény a sötétben. A vámpírok rárontottak a célpontra, amivé Astraea tette magát. Gyorsan és halálos erővel támadtak rá, kimeresztett agyarakkal és karmokkal. Astraea mélyet lélegzett a csípős, hideg levegőből, majd támadásba lendült.

– Majd mi elintézzük! – kiáltotta Auster, és kék villámokat lőtt ki, hogy egyszerre több ellenséget is kiiktasson.

Mindig megpróbálta elküldeni Astraeát, de ő soha nem tudott ölbe tett kézzel ülni. Auster és a másik három Égi Nemes legszívesebben üvegbúra alá rejtették volna, hogy megvédjék, miközben ők a háború frontvonalában harcolnak. Bár Auster minden alkalommal felbosszantotta, amikor azt javasolta, hogy maradjon ki a harcból, Astraea megértette az aggodalmát. A szíve zakatolt a félelemtől, mert aggódott Auster biztonságáért, aki az ellenség sűrűjében küzdött. Egész életükben barátok voltak, és Auster volt a párjául szánva.

Astraeában felébredt a gyötrő bűntudat, mivel még mindig nem mondta el Austernek, hogy most már soha nem tudnak igazi kötelékre lépni. Merthogy ő már máshoz kötötte magát: a birodalom rémálmához, Auster legfőbb ellenségéhez.

Nyte valójában az ő ellensége is kellett volna hogy legyen, de a veszélyes szövetség során, amelyet vele kötött, hogy kiderítse, miért remeg a föld és halnak el a csillagok, a vágy és a gyűlölet közötti határ elmosódott, elégett, majd megszűnt létezni.

Most, miközben épp egy fénycsóvát lőtt ki, hogy áttörje az árnylények falát, tudta, hogy Nyte figyeli. Jelenléte benne élt, egyszerre volt kellemesen megnyugtató és zavaró akadály a koncentrációjában. Nyte nem avatkozhatott bele a harcba, bár a pálya szélén ülve is érzékelhető haragja mélyen megrázta Astraeát.

– Sokkal tehetségesebb vagy nála – morogta Nyte az elméjében, válaszul Auster aggodalmára. – Mögötted!

Astraea megfordult, és a kulcsot pengévé változtatta, amely átszúrta egy árnyék nélküli vámpír mellkasát. Annak ellenére, hogy jelenleg az ellenségei voltak, gyűlölte azok vérét ontani, akiknek a történetét nem ismerte. Mennyire kétségbeesettnek kellett lenniük ahhoz, hogy Nyte apja mellé álljanak, és elhiggyék, hogy ez az egyetlen módja annak, hogy a fajtájuk egyenlő jogokat vívjon ki!

Astraea elszánt volt, hogy helyreállítsa a békét, amelynek életét szentelte. Az aranykora megrendült, és kezdett kifutni az időből, hogy megakadályozza az összeomlását.

– A te közbekotyogásod nélkül jobban tudnék koncentrálni – válaszolta Nyte-nak.

– Én az oldaladon tudnék jobban koncentrálni.

– Nincs itt rád semmi szükség.

– Ez fájt.

Nem válaszolt, bár dacára annak, amit mondott, a Nyte-tal folytatott beszélgetés furcsa módon segített neki abban, hogy teljes figyelmét az ellenségei megölésére összpontosítsa.

– Tudtál erről a támadásról? – kérdezte, és szerette volna kideríteni, hogy pontosan hol is van Nyte, ám ezek a vámpírok kérlelhetetlenül támadták.

– Nem, valójában nem – felelte Nyte kissé zavartan.

– Akkor, ha segíteni akarsz, feltárhatnád a hátterét.

– Nem mehetek el, amíg veszélyben vagy.

– Ahogy mondtad, én vagyok itt a legtehetségesebb. És nélküled is átvészeltem már ennél sokkal rosszabb helyzeteket is.

– Nélkülem élvezed az összes mókát.

– Később kárpótollak!

Astraea megborzongott, amikor Nyte végigsimított az érzékein. A körülményekre való tekintettel ez nagyon nem volt helyénvaló. Kihúzta a kardját egy vámpír hátából.

– Hogyan? – incselkedett Nyte.

– Lehet, hogy szerepet kap benne egy fürdőzés is, miután a múltkor megzavartak minket.

Két vámpír futott felé fej fej mellett. Astraea hátrapillantott, és odamosolygott a magas kémény melletti árnyékokra. Nyte nagyon jól elrejtőzött, de előle nem tudott.

– Beképzelt vagy – jegyezte meg Nyte melegen.

Ezzel arra célzott, hogy Astraea egy pillanatot arra szánt, hogy felkutassa őt a szemével, és ezzel veszélyesen közel engedte magához a vámpírokat. Az utolsó pillanatban Astraea elhajította a viharkő tőrét, pontosan az egyik vámpír szívébe, majd lebukott a másik vámpír karja alá, amikor az rárontott, és ezzel egyidejűleg a kulcspengéjével átvágta a térdszalagját. Felegyenesedve visszafordult, és a következő csapásával átvágta a vámpír nyakát, aki úgy csuklott össze, mint egy marionettbábu.

– Igazán elsőrangú vámpírvadász vagy.

– A műsornak hamarosan vége – felelte Astraea. – Kérlek, derítsd ki, hogy mi az apád célja, mielőtt én leszek kénytelen megtenni.

– Csak mert olyan szépen kéred.

– Később kiegyenlítjük a számlát.

– Könyörögni fogok érted, Csillagfény. Csakis azért, hogy cserébe sikíts nekem.

Ezek voltak Nyte búcsúszavai: amikor Astraea kihúzta viharkő pengéjét a vámpír mellkasából, és felnézett, csalódottan vette tudomásul, hogy Nyte már nem figyeli őt. Így, hogy elment, odalett Astraea jó hangulata, pedig ő maga szorgalmazta a távozását.

Az, hogy beleszeretett az ellenségbe, olyan titok volt, amely megrázta volna a kontinenst, ő mégis azt szerette volna, hogy kiderüljön. Vágyott rá, hogy az egész világ megtudja, és mesés álmaiban arra számított, hogy elfogadják majd, sőt egy napon talán még örülni is fognak neki. Nyte-ban azt értékelte a legjobban – bár ezt sokan soha nem értették volna meg –, hogy nem mutatta magát olyannak, aki nem volt. Minden sötét és véres cselekedetet felvállalt, Astraea pedig hitt abban, hogy még nincs túl késő a megváltásához.

Astraea a világ igazságosságának istennője volt, akit arra a feladatra szántak, hogy békében, barátságban és egyenlőségben kormányozza az embereket. Csak remélni merte, hogy nem fogják megkérdőjelezni az ítélőképességét, amikor Nyte-ról van szó.

Kötődésük talán kényszerű volt, mivel másképp nem lehetett megmenteni őt a halálos sebesüléstől, de valahol örült ennek. Tisztában volt vele, hogy a ragaszkodása Nyte-hoz, a vágya Nyte iránt az évek során egyre csak mélyült. Nyte beépült az elméjébe, a testébe és a lelkébe. Mindez olyan lassan történt, hogy egyikük sem vette észre, vagy nem akarta beismerni, hogy mi kötötte őket össze az elejétől fogva.

Astraea gondolatmenete megszakadt, amikor egy vámpír zuhant alá az égből, és átkozta magában Nyte-ot, amiért elterelte a figyelmét, és nem neszelte meg hamarabb a támadást. Hanyatt esett, miközben gonosz fogak csattantak össze az arca előtt. A vállánál fogva tartotta a vámpírt, és épp meg akarta égetni a varázslatával. Ám megmenekült a kelepcéből, amikor egy kék villám vágott bele az ellenfelébe, majd Astraea lelökte magától. Egy pillanattal később Auster hatalmas viharkő kardja átszúrta az árnylény mellkasát.

Amikor Astraea visszanyerte a lélegzetét, Auster tornyosult fölébe, szemrehányó és aggódó tekintettel.

– Elgondolkodtam – mondta Astraea szabadkozva.

– Nem jellemző rád csata közben – felelte Auster szkeptikusan, és kinyújtotta felé a kezét.

Astraea kedvesen mosolygott, elfogadta a segítséget, és leporolta magát.

Körbenézve azt látta, hogy időközben a többi Égi Nemes – Notus, Aquilo és Zephyr – végzett az utolsó támadókkal is.

– Vajon mit reméltek? – töprengett Zephyr, miközben egy árnylény holttestén letörölte a vért a pengéjéről.

Nyte majd kideríti, aztán Astraea is megtudja.

– Szörnyetegek… – horkantotta megvetően Notus.

Astraeának nem tetszett ez a kifejezés. Hogyan képes Notus ilyen könnyen pálcát törni egy egész faj fölött néhány tagjának a szörnyű tettei miatt? Astraea hat Őrzője közül, akiket a teremtői, Pirkadat és Naplemente választottak ki az összes fajból, három vámpír volt. Mindannyian úgy nevelték, hogy igazságos és elfogulatlan uralkodó legyen. Őrzői már évtizedekkel ezelőtt átléptek a boldog Étervilágba, miután teljesítették szent kötelességüket. Astraeának most már magának kell megtalálni az útját, és felfedeznie önmagát.

Amikor újabb égi katonák érkeztek, Astraea parancsot adott nekik:

– Kezdjétek el a sebesültek felkutatását, és tisztítsátok meg az utcákat!

Átlépett a holttesteken, és lassan a közeli házak felé indult ellenőrizni, hogy az ártatlanok épségben átvészelték-e a támadást.

– Vissza kellene menned a kastélyba – mondta Auster a nyomába szegődve.

– Miért tenném?

– Ott biztonságosabb. Bízd ránk a dolgot, mi majd kiderítjük, hogy miért indult ez a támadás, és átfésüljük a város környékét, hátha vannak még többen is.

Auster folyton a magas falak mögé próbálta rejteni őt. Astraea soha nem ismerte volna el ezt nyíltan, de ez volt az egyik fő oka annak, hogy Vesitire-ben maradt kormányozni, és nem Altheniában: meg akart szabadulni Auster és a testvérei fojtogató biztonsági intézkedéseitől.

Auster sóhaja jól hallható volt, amikor Astraea rá sem hederített a javaslatára, és bekopogott az első házba. Mivel nem kapott választ, óvatosan belépett, és azonnal látta, hogy a lakók mind meghaltak. Négy ember.

– Nem hagyhatjuk, hogy így gyilkolja az alattvalóinkat! – morogta Auster.

Astraea hátán végigfutott a hideg. Bár Nyte apja volt a vámpírfelkelés vezetője, Auster és a testvérei tudták, hogy valaki más vezeti az ellenséges seregeket.

– Meg kell ölni Éjhalált.

Ezt százszor hallotta már. A fenébe, ő maga is sokáig ezt tartotta a legfőbb céljának. De most már összekötötte őket a kötelék… és minden megváltozott.

Astraea a lelke mélyén sírt, amikor elképzelte Nyte halálát, ám figyelmeztette magát egy döntő fontosságú dologra.

– Őt nem lehet megölni – motyogta.

Auster intenzíven kutató pillantásától megborzongott, miközben figyelmét a bájos kis házikó deszkáin szivárgó vérfoltok kötötték le.

– Dehogynem lehet! – intette le Auster.

– Ő… gyakorlatilag egy isten. Csak az ölheti meg, amiből ő maga is készült.

A sav égette a torkát, amiért feltárta Nyte gyenge pontját Auster előtt. A szívét azonban nyugalommal töltötte el a tudat, hogy Nyte nem ebből a világból származik, így hát semmi sem végezhet vele, még akkor sem, ha Auster rendelkezik ezzel az információval.

– Honnan tudod ezt? – kérdezte Auster.

– Vadászom rá, hiszen tudod. Rájöttem.

Astraea elpirult a kényszerű hazugságtól. Auster fürkészve méregette, és ő nem tudott megszabadulni a testét elöntő, bizsergető bűntudattól, hogy ha elég sokáig bámulja, meglátja a köteléket, amely őt a birodalom gonosztevőjéhez kötötte. Vajon árulónak fogja-e bélyegezni? Szerette volna azt hinni, hogy Auster hagyná, hogy megmagyarázza. Hogy mindazok után, amin ketten együtt keresztülmentek, figyelembe venné az érzéseit, függetlenül a sötét döntésétől.

Auster felsóhajtott:

– Menjünk, itt nincs kit megmenteni.

A napot azzal töltötték, hogy feltakarították a vérengzés nyomait, ellátták a túlélőket, és szigorúbb védelmi intézkedéseket vezettek be Vesitire körül. Minél tovább töprengett Astraea a támadásról levont következtetésein, és minél tovább figyelte, ahogy lemossák az ártatlanok vérét az utcákról, annál jobban eluralkodott rajta a haragja.

Nem segített az sem, hogy egy pillanatig sem tudott elszakadni az Égi Nemesektől, valamint a vámpírokkal és a Nyte-tal kapcsolatos visszataszító fecsegésüktől. Egyfolytában Nyte volt a célpontjuk. Astraeának ökölbe szorult a keze, amiért azt feltételezték, hogy minden barbár cselekményt ő követett el.

– Feszültnek tűnsz – jegyezte meg Zephyr, és közelebb lépett hozzá. A többiek a kastély tróntermében beszélgettek egymással.

– Hosszú napunk volt – felelte Astraea kitérően.

Zephyr oldalt fordult, kitakarva Astraea látóteréből a testvéreit, mintha pajzsot emelne a magánszférája védelmében.

– Mit tudsz? – kérdezte óvatosan.

– Miről?

– A támadásról.

– Nem többet, mint ti.

Ez volt az igazság, ugyanakkor Zephyr tudott arról, hogy Astraea miféle tiltott utakon jár, amikor kisurran a falak közül. Megbízott Zephyrben. Amikor Astraea rájött, hogy Auster és a többiek száműzik a saját népük tagjait, ha elvesztették a szárnyukat, hevesen tiltakozott. De hiába volt ő a csillaghajadon, a négy testvér az istenek áldásával uralkodott az égi lények felett, így hát nem foglalkoztak ezzel. Nem vér szerinti testvérek voltak, hanem a kötelesség kötötte őket egymáshoz.

– Mostanában sokat voltál távol. Auster kezd gyanakodni – figyelmeztette Zephyr.

– Nem kell babusgatni engem – morogta Astraea válaszként.

Zephyr bocsánatkérőn elhúzta a száját.

– El kell utasítanod a vele való köteléket – mondta alig hallhatóan.

Ezt Astraea is tudta. Amikor először találkozott Austerrel, miután összekapcsolódott Nyte-tal, olyan félelmet érzett, mint még soha, de a legnagyobb megkönnyebbülésére Auster nem érzékelte a Nyte-tal létrejött kapcsolatát.

– Tudom. Csak nem akarom megbántani.

– Minél tovább hiszi azt, hogy van esélye, annál nagyobb fájdalmat okozol neki.

Astraea tekintete csendesen könyörgött Zephyrnek. Annyira szeretett volna mindent elmondani neki Nyte-ról, hogy a vallomás a mellkasában szorult. Zephyr megőrizte volna a titkát, de tartott attól, hogy a közeli barátságuk ellenére is határozottan elítélné.

Zephyr megértette a habozását, és megfogta a karját.

– Nekem mindent elmondhatsz – biztatta.

Astraea bólintott, de a szája továbbra is csukva maradt. Hamarosan össze kell szednie a bátorságát, hogy elmondja neki. Jelenleg csak egyetlen személy járt a fejében, miközben óvatosan elhagyta a kastélyt.

Astraea a harangtoronyban várt Nyte-ra, azon a helyen, amely a világ felett a titkos otthonukká vált. Érezte, hogy a közelben van, de óvatosan mozgott, hogy meglepetésszerűen lepje meg, a háta mögül, miközben Astraea a holdfényben fürdő várost nézi. Astraea megfordult, és mágikus erővel Nyte mellkasához nyomta a kezét. Nyte megfeszült, de nem engedett, megragadta a csuklóját, és magához húzta.

– Mindig ilyen heves vagy… – mondta halkan.

Tekintetük forrón összefonódott, miközben szusszantak párat.

– Miért támadtak a vámpírok? – kérdezte Astraea.

– Hiányoztál – mondta válasz helyett Nyte, és egy hajtincset a füle mögé simított.

Astraea kiszabadította a karját, és újra megpróbálta megtámadni Nyte-ot a mágiájával. A lángját elnyelte a vibráló sötétség. Nyte gonosz mosolya előbukkant a szétoszló árnyékok közül.

– Mondd, hogy semmi közöd nem volt hozzá – követelte Astraea villámló tekintettel.

A mosoly eltűnt Nyte arcáról.

– Gondolod, hogy hazudnék neked?

– Nem tudom.

De a szíve tudta a választ. Majd’ kiugrott a mellkasából, és harcba szállt az elméje bizonytalanságával.

Nyte átszelte a köztük lévő kis távolságot, és a nyitott boltívek egyikénél a falhoz szorította Astraeát.

– Akkor nem voltam elég világos: tudnod kell, hogy nincs senki, akit ne ölnék meg, nincs olyan birodalom, amit ne rombolnék le, sem olyan isten, akit ne tagadnék meg érted.

Átkarolta Astraea nyakát, miközben mélyen a szemébe nézett, és borostyánszín szeme a nap intenzív tüzében égett.

– A vér mindig erősebb lesz a víznél – jegyezte meg Astraea.

– A páromként te a vérem vagy. A családi örökséget nem tudom eltüntetni az ereimből, bár megtenném érted. Mondd, honnan jön ez?

Megszorította Astraea tarkóját, és maga felé húzta a száját.

– Te vagy az én kárhozatom… – suttogta Astraea az ajkára.

– Ó, csillagfényem, kapcsolódásunk lehet, hogy a pokol falára készített remekmű, de ha ott találkoznánk legközelebb, te uralkodnál az alvilágban is.

Az ajkuk találkozott, és Astraea elveszett a csókban. Magára talált benne. Örökre Nyte-é volt, és ez ijesztette meg a legjobban.

Kezét Nyte mellkasára helyezte, ő pedig engedett a nyomásának, mire Astraea elsurrant mellőle. Egész életében csakis a kötelességet ismerte. Az emberek iránt. Auster iránt. Nyte előtt beletörődött abba, hogy gyakorlatilag Auster jegyese.

– Apám azt állította, hogy a támadás csupán az erőforrásaid és a stratégiád tesztelése volt – közölte Nyte. – Kémek figyelték a mészárlást.

Astraea érzékelte a habozást a magyarázatában.

– Nem hiszel neki?

– Nem vagyok biztos benne. Nem tudom, miért hazudna nekem, de még soha nem rendelt el támadást a tudtomon kívül. Azt állította, hogy most azért tette, mert nagyon el voltam foglalva a te levadászásoddal.

– Nem veszítheted el a bizalmát!

– Az apámat hagyd csak rám.

Astraea tudta, hogy valójában nem ez az oka annak, hogy a gondolatai kavarognak és a szíve hevesen dobog.

– Mondd el, mi a baj! – kérte Nyte, és a hangja olyan lágy volt, mint egy könyörgés, amit Astraea ritkán hallott tőle.

– Szeretlek! – kiáltotta háttal neki.

A vallomás csak úgy kifakadt belőle. Nyte is ugyanezt a gyönyörű szót mondta ki neki, miután összekapcsolódtak, de ő akkor képtelen volt viszonozni. Ott szunnyadt a szívében, időnként már ott volt az ajkán, és hónapok óta fojtogatta, de túlságosan félt ahhoz, hogy kimondja. Most rájött, hogy mennyivel erősebbnek érzi magát Nyte oldalán, még úgy is, ha fizikailag nem lehet ott. Most mindenekelőtt azt akarta bebizonyítani a világnak, hogy Nyte nem a szenvedés megtestesítője, hanem a reményé, miszerint véget vethet az apjával folytatott háborúnak.

Ahogy Nyte hátulról megközelítette, Astraea megfeszült. Amikor a mellkasát a hátához simította, a teste ellazult, és Nyte úgy ölelte át, mint egy pajzs, amely megvédi a terhektől.

– Mondd még egyszer! – suttogta Nyte a nyakába. Ajka a füle mögötti mélyedéshez siklott, és Astraea lehunyta a szemét.

– Szeretlek! – ismételte. Minden szó egyre jobban ellágyította a szívét, meggyőzve az elméjét, hogy minden rendben lesz. Együtt bármit túlélhetnek.

Nyte felsóhajtott: a rezgések szelíd homokként szóródtak szét, és simogatták meg a mellkasát.

– Noha arra vágytam, hogy ezt halljam, mégis, miért zavar ez téged?

– Mert nem lenne szabad. Mert attól tartok, hogy ez egy olyan döntés, amit nem vagyok képes meghozni. Hogy ha szeretlek, akkor nem tudom szeretni a kötelességemet is. Az emberek fel fognak lázadni, mielőtt rávehetnénk őket, hogy megértsék. Ez tönkre fogja tenni Austert, és lehet, hogy újabb háborút fog kirobbantani.

Nyte keze a derekára siklott, és addig vezette, amíg Astraea térde hátulról az ágy széléhez nem ért. Leültette, és a lassú, csábító mozdulataitól, amelyek a teste felett lebegtek, és a matracba nyomták, kezdett felhevülni a lány bőre.

– Mit akarsz, mit tegyek? – kérdezte Nyte olyan nyugodtan, mintha készen állna arra, hogy meghajlítsa vagy összetörje érte a világot. – Mert most már az enyém vagy, bármit is kell tennem azért, hogy így maradjon. Elszántam magam arra, hogy megkapj mindent, amit csak akarsz.

Nyte minden faj számára rémálomként volt ismert. Gonosz volt, hideg és kegyetlen, de Astraea rájött, hogy a sötétsége meleg is lehet, ha az ember elég közel merészkedik hozzá ahhoz, hogy érezze. Nyte felajánlotta magát neki, amikor meg is ölhette volna. Nyte-nak eddig soha nem voltak saját vágyai – csak a kötelékük megkötése óta. Hajlandó volt megtenni bármit, vagy hajlandó volt bárkivé átalakulni, amire ezeknek a beteljesítéséhez szükség volt, és ez megérintett valamit Astraeában.

Megérdemli, hogy szeressék. Hogy megkapja azt az odaadást, amit ő is nyújt.

– Légy türelmes velem! – kérte halkan. Lábát szorosan a dereka köré fonta, amikor Nyte ráfeküdt.

Nyte abbahagyta a nyaka csókolgatását. Szájon csókolta, és Astraea ujjai beletúrtak Nyte sötét hajába. Csak egy hosszú, ígéretes csókra.

– Érted olyan türelmes leszek, mint az éjszaka, amely a teliholdat várja. Olyan nyugodt, mint a csillagok, amelyek az éjszakát várják. Rád, Astraea, minden végtelen életemben várnék! – Mosolygott, és ez a mosoly többet ért, mint bármilyen gyémánt. – Most – mondta rekedt suttogással –, azt hiszem, van mit kérni és van mit jóvátenni.

Astraea – A jelenben

A hold vérezni látszott: vörös árnyalatba borította a világunkat, mintha az istenek haragja nehezedett volna ránk. A vérrel borított hó körülöttem még félelmetesebb lett.

Elvesztettem minden erkölcsi mércét, amikor lila pengém elmerült egy másik égi lény nyakából kifolyó vérben.

Ha nem velem vagy, akkor ellenem.

Ez a mondat kísérte mindazokat, akik a kezem által estek el, de a szavak nem voltak elégségesek ahhoz, hogy megállítsák a sötétséget, amely a halálukkal átterjedt a lelkemre.

Nem mindegyikük volt égi lény. Vámpírok, tündérek, sőt, emberek is vágyakoztak az Auster által a fejemre és a barátaim fejére kitűzött vérdíjra. Néhányan közülük igen gonoszak és könyörtelenek voltak, és miután megtámadták a barátaimat, az én bosszúmban sem volt semmi irgalom.

A csillagokból való visszatérésem után azonnal vadászni kezdtek rám, de én mostanra több lettem, mint vadász: a halál hírnöke voltam. A Halál hajadonja.

A hajnal soha többé nem jött el, és az alkonyat soha többé nem szállt le. Az volt a legrosszabb, hogy a lelkem továbbra is el volt szakítva a másik felétől. Nyte ebben a zűrzavaros és anarchiába süllyedt világban magamra hagyott, de én elhatároztam, hogy visszahozom őt.

Két hét telt el, és még mindig nem találtunk gyógymódot halálközeli álmának az átkára.

– Nem lennél ilyen közel az ájuláshoz, ha hagynál valamit a többieknek is – jegyezte meg Nadia. Óvatosan közeledett, ahogy Davina is. Mindig óvatosak voltak velem, mintha egy rossz szó is robbanást válthatna ki belőlem.

– Nem tudtok velem lépést tartani – mondtam, lehajolva, hogy beletöröljem a pengémről a vért egy elesett égi köpenyébe. Megpillantottam Auster csillagképét a sötétkék köpenyen, és éreztem, hogy az elvett élet fölötti bűntudatomat felváltja a harag.

Ha nem velem vagy… akkor ellenem.

Austert a leginkább azért gyűlöltem, amiért azzá tett, ami vagyok.

Több mint háromszáz év telt el azóta, hogy megölt, de még mindig éreztem a fantomkulcs ütötte fájdalmat, ahogy ridegen a mellkasomba szúrta, mintha csak pár hete történt volna.

Nos, így is volt, amikor a történelem megismételte önmagát azzal, hogy Nyte-ot rákényszerítette a kötelék megkötésére. Most Nyte vére meggyógyíthatott, ha megittam. Vagy megölhetett, ha egy vele bevont fegyvert döfnek a szívembe. Ez valami beteges, torz fintora volt a sorsnak.

Kibaszottul megvetettem Austert.

És gyászoltam őt.

Megvetem, hogy gyászolom őt.

A lelki küzdelmem kimerítő és mélységesen igazságtalan volt. Szinte éreztem, ahogy Auster figyel, mosolyogva, mintha tudatában lenne annak, hogy még mindig ő irányít, hogy a lénye minden gondolatomat beárnyékolja. Dühös voltam rá, igen, de még jobban utáltam magamat, amiért hagytam, hogy velem maradjon. Amiért újra és újra lejátszottam az elveszett emlékekből előtörő beszélgetéseket, mintha meg akarnám találni azt a pillanatot, amikor eldöntötte, hogy az ellensége leszek. Azt a pillanatot, amikor ő már tudta, hogy meg fog ölni, miközben én nem sejtettem semmit.

Amikor megfordultam, Davina aggodalmas arca fogadott.

Vesitire belvárosának a peremén voltunk. Gyakran jártunk ide, hogy szemügyre vegyük és felmérjük a védelmi rendszerüket. Egy pillanatig sem tudtam tétlenül ülni. Ha nem épp Drystannal vitattam meg mindenféle kósza elméletet, hogy miképpen lehetne Nyte-ot visszahozni, akkor a mentési tervre koncentráltam.

Eltanin Auster fogságában volt. Az én sárkányom.

Auster arcátlansága, hogy foglyul ejtette Eltanint, haraggal töltötte el a szívemet, de még inkább féltem attól, hogy mit tehet a fiatal sárkánnyal, aki közeledett a második holdciklusához, amikor majd újra növekedni fog.

Az egyetlen dolog, ami visszatartott attól, hogy vakmerően berontsak a városba, és kihívjam őt, az volt, hogy Auster teljesen kézben tartotta a várost. Égi őrjáratok köröztek mindenhol. A legtöbb közember, aki megpillantott, el akart fogni a nagy vérdíjért, amit értem ígértek. A város vérrel, romokkal és hamuval telt volna meg, ha másokra való tekintet nélkül szabadjára engedtem volna Fényhalált, hogy megkapjam, amit akarok.

Nem engedhettem magamnak, hogy ilyen legyek, még akkor sem, ha elég erős voltam ahhoz, hogy megtegyem. Bár nem tagadhatom, hogy a legutóbbi kudarcaim miatt csábító volt a gondolat, hogy megízlelhessem a győzelem ízét.

Fényhalál ott szunnyadt bennem: egy ősi erő halálos ajándéka, amely elpusztíthatja a világot, ha teljesen szabadjára engedem. Cserébe azért, hogy Drystan visszatérjen, a Halál pontosan azt tette, amit reméltünk, és megadta nekem ezt az előnyt – az erőt, amely képes elpusztítani az isteneket.

A Halál a Pirkadat és Naplemente, az én teremtőim végét akarta. Mindazok után, amit tettek, és hogy elvették tőlem Nyte-ot, sötét vágyat éreztem, hogy én magam végezzek velük.

Féltem tőle, hogy Fényhalál elfeledteti velem önmagamat, és elvesztem a képességemet, hogy megkülönböztessem a barátot az ellenségtől. Emlékeztem Nyte réges-rég vívott küzdelmére Éjhalállal, és nagyobb szükségem volt a segítségére, mint valaha, hogy megtanuljam használni ezt az új ajándékot.

– Észrevetted, hogy van egy rés a nyugati falon? Az őrök elég távol vannak egymástól, így ez egy vakfolt, ahol beosonhatunk – mondta Davina elgondolkodva.

Megnéztem, amit mutatott. A rés kicsi volt, de át lehet jutni rajta. Auster egy mágus segítségével fátylat húzott a fal köré, hogy megakadályozza, hogy áthatoljak rajta, és könnyűszerrel kijátsszam az őrei éberségét.

– És aztán? – kérdezte Nadia. Karba fonta a kezét, és morcos volt, mint mindig, mintha gyűlölné magát azért, hogy részt akar venni ebben az egészben. – Ízletes csali lennénk a fal túloldalán.

– Csak el kell jutnunk Eltaninhoz, és akkor gyorsan elmenekülhetünk vele – válaszolta Davina.

– Elég nagy már ahhoz, hogy hármunkat is elbírjon?

– Aligha – feleltem.

Drystantól, aki továbbra is mogorva szövetségesem maradt, mert gyógymódot keresett a testvére számára, megtudtam, hogy Eltanin nem kötött velem sárkányköteléket mint lovasával. Nem úgy, mint Drystan a nagy vörös sárkányával, Athebyne-nal, akit hónapokkal ezelőtt szabadítottunk ki az Őrzők Templomából. A sárkányok a második holdciklusuk után érik el azt a korhatárt, amikor már elég érettek ahhoz, hogy lovast válasszanak maguknak, ezért még sürgetőbbé vált Eltanin visszaszerzése, mielőtt Austernek sikerülhet meghódítani őt, és köteléket kialakítani vele. Ez ritka és barbár dolog, de lehetséges. A sárkányok idején természetesen tiltott volt, de nem hittem, hogy Auster bármilyen erkölcsi vagy jogi akadályt tiszteletben tartott volna, ha ezen múlik, hogy legyőzzön engem.

– Menjünk! – mondtam. – Ma már épp elég vér folyt.

Megkaptam, amire szükségem volt, mivel nem azt akartam eldönteni, hogy hová szivárogjak be, hanem azt, hogy mikor. Azok, akik rám vadásztak, a hasznomra voltak, mivel az utolsó leheletükkel információkat préseltem ki belőlük, mielőtt megöltem volna őket. Így jutott a tudomásomra, hogy Auster felszólította Vesitire polgárait, hogy néhány nap múlva gyűljenek össze a kastélyban.

Ránéztem a fekete tollak hegyére, amelyek leértek a hóba, miközben kibontottam a szárnyamat. Színük a halál jele volt – sötét ómen a fajtám, az égi lények számára, akiknek a szárnyai ezüstszínűek. Ennek ellenére még sosem éreztem magam ennyire magabiztosnak, mint az új, sötét színeimmel.

A levegőbe emelkedve visszatértem Nadir otthonába, ahol az elmúlt hetekben menedéket találtunk. A mágus egy veszélyesen magas, fából ácsolt épületben lakott, amelyet mágikus fátyol rejtett és védett. Nagylelkűen felajánlotta, hogy elrejti a kontinens legkeresettebb bandáját.

A fátylon áthaladva bizsergett a bőröm, és felizzottak ezüst tetoválásaim. Nadiának és Davinának gyalogosan több idő kellett, hogy visszajussanak.

A házban nem sok figyelmet fordítottam Nadirra, aki a nappaliban ült, és szokás szerint pipázott.

Egy növény levelét szívta, amiről már tudtam, hogy valamilyen nyugtatószer lehet. Azt hiszem, megpróbált úgy tenni, mintha nem zavarnánk meg a nyugalmát.

Két emelettel feljebb Zathrian szobája előtt lelassítottam. Az ajtó résnyire nyitva állt, és akárhányszor is láttam őt, ahogy ott fekszik abban az ágyban Rose felügyelete mellett, a szívem elszorult a kétségbeeséstől. A felfedezés, hogy Zath nefilim – félig égi, félig halandó –, sokkoló volt, de örültem neki, mert különben a kard ütötte hasi sebe végzetesnek bizonyult volna. Ehelyett Auster támadása óta eszméletlen volt. Míg Zath szívverése erős reményt adott a gyógyulásra, Nyte-é olyan távoli és gyenge volt, mint egy távolodó dobszó.

Elhaladtam Zath szobája előtt, és felmentem még két emeletnyit.

Minden alkalommal, amikor csak kinyitottam az ajtót, Nyte ott feküdt: a remény, hogy talán valamiképp felébredt, úgy pislákolt a mellkasomban, mint egy gyertya lángja. Hogy felül, és amikor az a borostyánszínű szempár rám szegeződik, ragyogóbban fog világítani, mint az összes elveszett hajnal együttesen, amitől a világunk megfosztatott.

Számtalan alkalommal kialudt ez a gyertyaláng, amint megláttam őt ugyanabban az ágyban fekve, mozdulatlanul, mint egy halott. Nem hittem már benne, hogy valaha is eljön az az idő, amikor nem úgy nézek rá, mintha egy kéz behatolna a mellkasomba, és szorosan megragadná a szívemet.

Levettem a fegyvereimet, a köpenyemet és a csizmámat, majd bemásztam mellé, a lábamat a lábára kulcsoltam, és az oldalához bújtam. Nem volt meleg, de a mágikus erőm a tenyerem alatt felragyogott a mellkasán, mindkettőnket melegítve, és én szívének a halvány dalát kerestem. Megkönnyebbülés öntött el, amikor megtaláltam, és lehunytam a szemem.

A békés pillanat alig tartott egy percig, amikor lépéseket hallottam a folyosón, majd kopogás nélkül berontottak a szobába. Kinyitottam a szemem, és Drystanra szegeztem a tekintetem. Az izgalomtól ragyogó szeme éles kontrasztban állt az én bosszúságommal.

– Sárkánykötelék! – közölte vigyorogva.

Ez volt a legvidámabb hang, amivel ebben a házban hetek óta bárki is elő mert hozakodni.

– Ezt magyarázd meg, mielőtt eltüntetlek innen anélkül, hogy egy ujjamat is megmozdítanám! – figyelmeztettem.

Feszült volt a viszonyunk. Bár összefogtunk egy cselszövésben, hogy megszerezzük Fényhalál erejét, ott kellett volna véget érnie a szövetségünknek. Ő engem okolt azért, hogy elmentem – meghaltam – akkor régen, és elvettem tőle a testvérét, miután Nyte elzárkózott mindenki elől. Most pedig ismét az én hibám volt, hogy Nyte eltűnt. Nem tudtam, hogy a Drystannal létrejött barátságom helyrehozható-e, hogy valaha megbocsát-e nekem, de nem adtam fel a reményt, még ha most nem is tudtam kimutatni.

– A köteléked Nyte-tal már megvolt, amikor az átok elragadta – folytatta –, de mi van, ha még nem volt meg, amikor kimondták rá? Mi van, ha most megpróbálod újrakötni a köteléket vele, hogy neki is viszonoznia kelljen? Mi van, ha ez elég ahhoz, hogy felébressze a tudatát?

– Ahogy említetted, a kötelékünk már megvan, szóval ez már nem lehetséges.

– De mi van, ha egy másik kötelék is képes lenne ugyanerre?

Felálltam, a homlokomat ráncoltam, és átgondoltam a dolgot.

– Egy sárkánykötelék? – kérdeztem. Drystan bólintott, majd átszelte a szobát, és a halomban heverő könyvekhez lépett.

A legtöbb időt a saját szobájában töltötte tanulással, de néha idehozta a könyveit és a naplóit. Soha nem beszéltünk, de be kellett vallanom, hogy néha örültem a társaságának. Még ha csendben is maradt, megkönnyebbülés volt egy ideig osztozni vele a terhen, amit egyedül kellett cipelnem.

– Eltaninnak nincs kötődő lovasa. Ha visszahozzuk a második ciklusára, talán a te ráhatásoddal Nyte-ot választja. A kötődés kialakítása elérheti Nyte tudatalattijának egy részét, ami felébresztheti őt az álmából – folytatta Drystan a könyvet lapozgatva.

Az ágy szélére térdelve elgondolkodtam.

Ahogy a lehetőségeken töprengtem, kezdett feléledni bennem a remény. Nyte és Eltanin között mindig is volt valamiféle kapcsolódás, ami miatt hittem, hogy a fekete égi sárkány talán hajlana rá, hogy Nyte-ot válassza lovasának.

Drystan becsapta a könyvét, miután megtalálta a varázstérképet, amelyet valamikor véletlenül elkezdett könyvjelzőként használni. A róla megmaradt emlékeim alapján abban semmit nem változott, hogy mennyire kaotikus és rendetlen volt. Mégis mindig pontosan tudta, hogy mit hol talál meg, amikor szüksége volt rá.

– Még mindig nem tanultad meg a könyvjelző használatát – mondtam egy félmosollyal.

Ez igen gyenge kísérlet volt a normális kapcsolódásra, a kedvességre, de még ez is kínosnak tűnt közöttünk. Utáltam ezt a szakadékot, és nem tudtam, hogyan lehetne áthidalni.

Drystan rám pillantott, és elgondolkodott, hogy velem akar-e tartani a múltba révedéssel. Megmozgatta az állkapcsát, majd a papírokkal kezdett el foglalkozni.

– Mindenre emlékszel a múltból?

– Nem igazán. Legtöbbször egy-egy adott pillanatban eszembe villannak a dolgok, mint most az, hogy képtelen vagy magad körül rendet tartani.

– Csak a saját módszerem szerint van rendszerezve mindenem!

Ez mosolyt csalt az arcomra.

– Sajnálom – suttogtam. Drystan válla megfeszült. – Nem tudom, hogyan fogjak neki.

– Akkor ne fogj neki sehogy – villant szúrós pillantással felém a szeme. – Hagyd, hogy a múlt a feledés homályában maradjon.

– Képtelen vagyok rá! – mondtam kétségbeesetten, és felálltam az ágyról. – A barátom voltál. Az első, akit az égiek és a kötelességeim között zajló, fullasztó életem mellett szereztem.

– Aztán elhagytál. Mindketten elhagytatok, és nekem senkim sem maradt. Nem hibáztathatsz érte, hogy évszázadok során begyógyítottam ezt a sebet, és megtagadtam tőled a kést, amivel újra megsebezhettél volna.

Ez olyan mély fájdalmat élesztett bennem, hogy egy fizikai sebet most könnyebb lett volna elviselni.

– Meg fogom nyerni ezt a háborút. Nyte fel fog ébredni. Aztán itt maradunk veled, amíg az életünk le nem pereg!

Drystan fagyos tekintettel nézett rám, de a szeme egy kicsit megrebbent. Nem válaszolt, hanem visszatért a naplóhoz.

Az asztalra helyezte a varázslatos térképet, amelyet a Libertatemben adott kölcsön nekem, és egy új fedőlapot tett rá. Közelebb sétáltam, hogy belepillanthassak.

– Solanisban még tizenhat templom van sárkányfestményekkel díszítve, ami azt jelenti, hogy tizenhat sárkányt tudunk felszabadítani, ahogy Athebyne-nal is tettük, legalábbis ezt remélem. Nyte-tal azt üzented nekem, hogy a kulcsod a sárkányoknál van. Amikor eltörted, a darabjait ezekbe a templomokba küldted, igaz?

– Igen. Apádat a teremtőim felruházták azzal a képességgel, hogy sértetlenül használhassa. Szerintem ők is legalább annyira kívánják a halálomat, mint Auster. Nem kockáztathattam meg, hogy a fegyver a kezükbe kerüljön, ők pedig ott tartottak minket abban a templomban. Ezért hát széttörtem, és tudtam, hogy ha nem sikerül megszöknöm Austertől, te meg fogod érteni, mire gondoltam, és nélkülem is visszaszerzed.

– Okos gondolat volt. De tényleg szükségünk van a kulcsra?

– Fényhalál csak a fele annak, ami Pirkadat és Naplemente megöléséhez szükséges. A kulcs a másik fele.

Néha, amikor aludtam, szinte éreztem a kulcs fájdalmát. Hallottam a megtört erő sikolyát, mint egy félrehangolt hegedűét. A csikorgó, követelőző hangot, amely azt kérte, hogy valaki vigyázzon a hangszerre, és hangolja újra. Eltöprengtem rajta, hogy ha elhessegetem a hívását, amely a felkutatására és újrakovácsolására irányul, az mást is okoz-e nálam, mint néhány fejfájást és nyugtalan éjszakát.

– Az hónapokba telhet – mondta Drystan közös kétségbeesésünkkel birkózva. – De ha Eltanin nem Nyte-ot választja társául, akkor legalább tizenhat másik sárkánnyal is megpróbálkozhatunk.

A remény akaratom ellenére egyre inkább lángra lobbant bennem.

– Tényleg azt hiszed, hogy ez működhet? – suttogtam.

Drystan felpillantott, és ez volt a leggyengédebb pillantás, amivel valaha is megajándékozott. Az elmúlt hetekben már megszoktam a hidegségét. Mivel nem volt megoldás, és a javaslataim végtelenbe húzódó falakba ütköztek, nem hibáztathattam azért, hogy alig bírt elviselni.

– Nagyon remélem, hogy működik – felelte, majd elfordult. – És ha már apám szóba került: láttad őt valaha is, amikor a városban cserkeltél?

– Nem – feleltem. Az igazság az, hogy egyáltalán nem is gondoltam rá, mert a bosszúm fókuszában Auster állt.

Drystan távozni készült, de egy pillanatra megállt az ajtóban.

– Talán Auster már elintézte. Kár, mert én magam is alig vártam, hogy megtehessem ezt.

Olyan hidegen és érzelemmentesen mondta. Közönye csak a fájdalmát leplezte. Bár éppúgy megérdemelte, mint ahogy Nyte is, hogy szembenézzen a szörnyű apjával, és ő legyen az, aki véget vet az életének, úgy gondoltam, ez lesz a legnehezebb dolog, amit valaha is meg kell tenniük.

Épp vissza akartam mászni az ágyba, amikor egy ismerős, rózsaszín frizurás fej jelent meg az ajtóban. Kinyitottam a számat, de nem jött ki hang a torkomon. Sosem láttam Rose-t ilyen fáradtnak és ijedtnek, mint az elmúlt hetekben. Alig evett, és alig szólt akár csak egy szót is. A saját életem zűrzavarában nem vettem észre, hogy mennyire megszerette Zathot. Valami megváltozott benne: olyan fény volt a szemében, amilyet már rég nem láttam, s amelynek láttán, még mielőtt megszólalt volna, kihúztam magam, és nagyot dobbant a szívem.

– Felébredt.

Nem értettem, miért izgulok annyira, hogy láthatom Zathriant. Akármilyen is a származása, ő még mindig pontosan ugyanaz az ember, akit korábban megismertem. Ennek ellenére izzadt a tenyerem, a szívem pedig hevesen dobogott, és megtorpantam az ajtóban, amikor megláttam őt, ahogy ott ült feltámaszkodva, és mosolygott.

Mintha nem az utolsó pillanatban menekült volna meg a halál torkából. Mintha a sebe nem lett volna még mindig bekötözve és gyógyulófélben. Ő csak… Zath volt. Ragyogó kék szemmel és sármos mosollyal. Amikor a tekintete megpihent rajtam, akaratlanul is felsóhajtottam.

– Nem nézek ki olyan rosszul, ugye? – mondta a hosszú pihenőtől még rekedt hangon. – Örülök, hogy látlak, vadóc.

Összevontam a szemöldökömet a becenév hallatán. Eszembe juttatta, hogy milyen kedves és milyen jó barát volt, miközben én a helyemet kerestem a világban.

Halkan felnevettem, és az arca egy kicsivel homályosabbá vált, ahogy közelebb léptem.

– Hogy van? – kérdeztem Lilithtől, aki megmentette az életét. A természetből merített tudásának köszönhetően készítette el azokat a gyógyszereket, amelyek életben tartották Zathot, és biztos voltam benne, hogy a mágiája is gyógyító hatással bír.

– Szépen gyógyul – tájékoztatott Lilith felegyenesedve, miután megvizsgálta a kötéseket a betege meztelen felsőtestén.

– Nem érzem magam túl jól – jegyezte meg Zath, ironikus pillantással szemügyre véve magát. Bőre elvesztette ragyogását és barnaságát, most nyirkos és sápadt volt. Szeme alatt sötét karikák látszottak, annak ellenére, hogy az írisze csillogott a vidámságtól.

– Hozok neked egy kis vizet! – mondta Lilith.

– Tudom, hogy rettentő jóképű vagyok, de a szívem már foglalt, úgyhogy abbahagyhatod a bámulást – közölte velem Zath.

A tekintetem Rose-ra villant, és ő elpirult, de továbbra is a szokásos morcos tekintettel meredt Zathra, aki rákacsintott. Megkönnyebbültem, hogy a jókedve kissé visszatért.

– Nem akarod, hogy helyetted beszéljek: nem lennél túl boldog tőle – mondta Rose.

– Ugyan már, Tövis! Hadd élvezzem egy kicsit a fantáziámat a halálból való visszatérésem örömére!

– Szélhámos vagy! – vágott vissza Rose.

– Nem örülsz neki, hogy kiderült, hogy természetfeletti lény vagyok, és túléltem?

– Persze, hogy örülök – morogta Rose karba fonva a kezét.

– Nefilim… – jegyeztem meg. Zath ismét rám pillantott, szabadkozó mosollyal.

– Meglepett?

Hitetlenkedve csóváltam a fejem.

– Miért nem mondtad el?

– Hogy tehettem volna? Hiszen már azzal is meg kellett birkóznod, hogy te nem vagy ember.

– Akkor nem éreztem volna magam annyira egyedül! – Nem akartam vádaskodni, de fájt, hogy eltitkolt előlem egy ilyen életbe vágó titkot, és egyedül cipelte.

Nefilimnek lenni magányos, nehéz teher. Az égiek hosszú ideig a fátyol mögött rejtőztek, de most, hogy előbújtak, Zath és a fajtája bujkálni kényszerült előlük, ahogy a tündék nem is olyan régen a király seregei elől. Auster olyan megvetéssel tekintett Zathra, hogy nekem már a gondolattól is felforrt a vérem. A nefilimeket levadászták, és vagy megölték, vagy száműzték őket.

– Sajnálom – mondta. – Őszintén szólva sokáig magam előtt is tagadtam, hogy mi vagyok. Nem akartam elhinni, hogy más lennék.

– Mit jelent nefilimnek lenni? – kérdezte Rose.

– Azt, hogy még vonzóbb vagyok, mint ahogy eddig gondoltad.

– Te vonzónak nevezed magad, én irritálónak talállak.

Zath kuncogott, de a nevetés fájdalmas grimaszba váltott, és a hasához kapta a kezét.

Rose felhorkant, és úgy rendezte el a párnákat, hogy Zath hátradőlhessen. Bármilyen savanyú képpel ráncolta is a homlokát, a gyengéd gondoskodása megmelengette a szívemet.

– Szóval mi a tervünk most, csillaghajadon? – töprengett Zath.

– A te terved az, hogy pihenj. Még nem vagy teljesen túl a dolgon.

– Ahogy hallom, már így is túl sokat pihentem. Persze, annak a sötét rohadéknak még le kell győznie engem, nem igaz?

A Nyte helyzetére vonatkozó könnyed megjegyzés nem érte el a kívánt szívderítő hatást. Zath arca elkomorodott.

– Vele mi van?

– Rendbe fog jönni! – feleltem gyorsan, inkább csak azért, hogy magamat megnyugtassam. – De ahogy neki is mondanám, ha most felébredne: nem mész sehova, amíg nem vagy képes teljes erőbedobással harcolni anélkül, hogy egy arcizmod is rezdülne!

Zath felnyögött, miközben megpróbált felülni: nyilvánvaló volt, hogy még felemelni sem tudna egy kardot, nemhogy forgatni.

– Komoly próbatételnek hangzik – mondta fájdalomtól eltorzult hangon, amit igyekezett leplezni előttünk.

– Ne legyél már ilyen fafejű! – morogta Rose.

– Miért érzem úgy, hogy felcserélődtek a szerepeink?

Rose állkapcsa megfeszült, és tudtam, hogy más körülmények között bosszúságában felpattanna, és faképnél hagyná a barátomat, de most nem ment el. Ehelyett hátradőlt a székében, és csak ekkor vettem észre a kötőtűket és egy meglepően szép, félkész sálat.

Nem jutottam el odáig, hogy rákérdezzek erre a valószínűtlen hobbira, mert Rose megszólalt:

– Mi a terv? Hallottam, hogy felderítést végeztek.

– Figyeljük Auster védelmét, próbáltunk olyan rést találni, amit kihasználhatunk, hogy visszaszerezzük Eltanint.

– Elit? – kérdezte Zath gondterhelten ráncolva a homlokát. Aztán az arca dühösen eltorzult. – Eli annál a seggfejnél van?

Szomorú arckifejezésem volt a válasz.

Ez újra arra a meggyőződésre juttatta Zathot, hogy mentesülhet a gyógyító utasításai alól. Ledobta a takarót, és sikerült átlendítenie a lábát az ágy oldalán, de abból, ahogy megmarkolta az ágykeretet, és levegő után kapkodott, látszott, hogy messze nincs elég ereje.

– Csak ki kell nyújtózkodnom egy kicsit, hogy felébredjek, de veletek megyek, amikor indultok.

A bőre nyirkos volt, és a lélegzetvétele sem volt egyenletes. Nem szálltam szembe az elszántságával, mert úgy gondoltam, hogy amilyen makacs seggfej, ezzel csak arra késztetném, hogy még jobban megerőltesse magát, és késleltesse a saját gyógyulását.

– A halálból nem könnyű visszatérni – jegyeztem meg halkan.

Felnézett, és együttérző pillantást vetett rám.

– Úgy tűnik, olyan bandát alkotunk, amelynek a tagjait megérintette a halál. – Felpillantott Rose-ra, és egy kis félelem csillant meg a szemében. – Bár határozottan szándékomban áll gondoskodni arról, hogy te soha ne válj a csapat tagjává.

– Törődj inkább a saját dolgoddal! – vágta rá Rose, de úgy láttam, az arca ellágyult Zath szavai hallatán. Az efféle törődéshez nem volt hozzászokva.

– Igaza van – mondtam. – Már nem vagyok az udvarház ijedt és sebezhető kislánya. Sok mindenre emlékszem abból, hogy ki voltam, és mire vagyok képes.

Arra gondoltam, megpróbálom elmagyarázni a bennem végbement változást, de Fényhalál még mindig egy felfoghatatlan fogalom volt, amit még nekem sem volt alkalmam teljesen megérteni.

– Érzem én – mondta Zath keserédesen. – A társaságod furcsa módon megfélemlítő.

– Na ne hízelegj! – horkantam fel.

Mosolygott, és ezzel eloszlatta a körülöttem kavargó sötét felhők egy részét.

– Arra gondolok, ahogyan most viselkedsz: az a vezető lett belőled, akinek születtél. Még a beszédmódod is olyan magabiztosságot sugároz. Annyira büszke vagyok rád! – Megtelt a szemem könnyekkel, és letérdeltem Zath előtt, megfogva a kezét. Ő folytatta: – De nem számít, hogy ki vagy, vagy hogy milyen erővel rendelkezel: akkor is a barátom vagy, és melletted akarok állni, hogy segíthessek.

– Hamarosan mellém állhatsz – biztosítottam.

Mérhetetlen hála töltött el, amiért Zath része az életemnek. Ő nem valami pajzsot jelentett számomra, amely védelmet nyújt, hanem az erőm tartópillére volt a csatatéren és azon kívül egyaránt.

De most nem volt időm megvárni, amíg meggyógyul, mert lépéseket kellett tennem Eltanin visszaszerzése érdekében.

– Hogy van? – kérdezte halkan Rose. Éreztem egy kis bűntudatot a hangjában, hogy most Nyte felől érdeklődik, miközben hetekig nem tette. Alig volt képes elviselni a társaságát, amikor Nyte eszméleténél volt.

– Jól, már amennyire most lehet – mondtam.

– Lehet, hogy Zath most nem tud segíteni neked, de én igen. Szeretnék veled tartani, amikor legközelebb felderítésre indulsz.

– Majd szólok, amikor legközelebb indulunk – mondtam, bár a hazugságtól összeszorult a torkom.

Hetek óta vágytam arra, hogy mindketten mellettem harcoljanak, de most nélkülük terveztem cselekedni. Elegem volt abból, hogy csak nézem, ahogy Auster kiszipolyozza a birodalmamat, és élvezettel manipulálja a népem gondolatait.

Jó éjszakát kívántam nekik, bár nem tudtam, hogy ez helyénvaló kívánság-e, amikor a vérhold folyamatosan uralja az eget, majd már éppen útnak indultam volna lefelé a lépcsőn, amikor meghallottam Davinát és Nadiát. A társalgóban bukkantam rájuk, ahol Nadirral beszélgettek: az arcuk piros volt a fagyos időben megtett visszaúttól.

– A szárny olyan igazságtalanság! – morogta Nadia, amikor meglátott, és leverte a havat a válláról.

Vetett egy pillantást a lobogó tűz felett elhelyezett szerkezetre, amely az időt mérte számunkra. Nadirnak volt érzéke a különlegességekhez, és ez a szerkentyű homokkal működött, mint egy homokóra, csakhogy ebben a homok lassan, spirálban haladt az órajelzők felé, nyomon követve az egész napot. A tél még nappal is keménynek és kegyetlennek bizonyult, de most, hogy közeledett az éjfél, e késői órákban a hőmérséklet életveszélyes szintre zuhant.

– Melegedjetek fel! – mondtam nekik.

Úgy tűnt, Davina észrevette a komorságomat. Odajött, kinyújtotta a kezét, és megszorította a karomat.

– Holnap jobb lesz! – mondta. Mindig annyira optimista volt, hogy gyakran az ő jelenléte, no meg Lilithé, segített mindannyiunknak abban, hogy a víz fölött tudjuk tartani a fejünket.

Magamra erőltettem egy mosolyt, bár aligha volt meggyőző. Holnap… Nos, még Davina melegsége sem tudta száműzni a bennem bujkáló, baljós borzongást.

Elmentek a szobájukba, hogy megpihenjenek és felmelegedjenek, így egyedül maradtam Nadirral. Furcsa módon megnyugtató, mégis idegtépő volt a társasága. A kandalló melletti fotelben hevert hátradőlve, csupasz lábát egy konyhaszéken pihentette. Smaragdszínű, apró mintás ingét fekete nadrágba tűrte, de a gombok többségét kigombolta, így kilátszott a mellkasán a sötét bőre.

Szórakozottan pöfékelt a pipáján, miközben ujjai a teáscsészén köröztek. A felém vetett néma pillantásai gyakran keltették azt az érzést bennem, hogy a titkaim soha nem maradhatnak rejtve. Még azok sem, amelyekről nem is tudtam, hogy magamban hordozom őket.

– Az önfeláldozás a természeted része – jegyezte meg sokatmondóan. Pillantása lustán vándorolt rám, valószínűleg a pipában lévő anyag hatására.

– Szerintem ez mindenkinek a természetében benne van, ha azokról van szó, akiket szeret.

– Nem mindenkiében. Gyakran válik az önzésből győztes fenevad.

Többféle gondolat is motoszkált bennem Nadirral kapcsolatban. Vajon látja a jövőt? A varázsereje messze meghaladná a tipikus emberi mágusokét? Vagy csupán a pipájában elszívott anyag hatására töltik el a meggyőző bölcsességek?

Mindegy, ott ültem vele. Volt benne valami, ami miatt kétségbeesetten vágytam a megkönnyebbülésre, még akkor is, ha Nadir csak értelmetlen fecsegéssel tudott szolgálni, amelyben nekem kellett megtalálnom a jelentést.

Kifújta a pipából a következő slukkot, és féloldalas mosolyt vetett rám. Amikor először találkoztam vele, a szeme sárga volt, függőleges pupillával; most biztosan más csillagfényanyagot használt – egy olyan anyag volt ez, amelyet lehullott csillagok maradványából vontak ki, és amelyet a mágusok varázslattal láttak el különféle kozmetikai és praktikus célokra –, ami természetellenes élénkzöldre változtatta az íriszét, kör alakú pupillával.

A pillantásom megakadt az ablakon túl a magas, tüskés száron, amelyen fluoreszkáló kék virágok nyíltak. Egy gyönyörű, megtévesztően ártalmatlannak tűnő növény, amely a fajtám számára mérgező. A felhasználás módjától és az erősségétől függően képes megbénítani egy égi lény mágikus erejét és elgyengíteni a testét.

– Ideges vagy a nebulóra miatt? – kérdezte, észrevéve, hogy hová irányul a pillantásom.

– Azon tűnődöm, hogy vajon miért termeszted.

Látszólag közömbösen vonta meg a vállát:

– Nincs benne semmi személyes szándék a fajtáddal szemben. Van obszidiánom is, ami szintén árthat az égieknek, és viharkövem, ami halálos a vámpírokra. Mindet olyan formában tartom, amit te nem tudnál megfejteni.

A homlokomat ráncoltam.

– Formában?

– Nem mindig a fegyver birtoklása a lényeg, hanem az, hogy van-e az emberben elég ravaszság ahhoz, hogy olyan módon használja, amire senki sem számítana.

Nadir szeretett rejtvényekben fogalmazni. Általában bele is mentem ebbe a játékba, de most túl feszült voltam.

– A nebulóra meglehetősen nyilvánvaló.

– Már majdnem teljesen kivirágzott; utána lehet, hogy majd soha többé nem tudod észrevenni.

Akaratlanul is megborzongtam, a szemem a fehér hótól érintetlen talajból kinőtt, ragyogó, kozmikus növényre szegeződött. Amikor fegyverre gondoltam, éles tárgyak és mágikus lángok jutottak eszembe, ám ezúttal valami csendes és gyönyörű dolgot bámultam, azzal a tudattal, hogy ennek révén sokkal ravaszabb módon is végezhetnek velem.

– Hagytam neked egy ajándékot a szobádban – vetette oda Nadir.

Ez meglepetésként ért. Nem állt szándékomban kétségbe vonni a kedvességét, de váratlan volt, hogy most kapjak tőle valamit, miután már hetek óta itt tartózkodtunk.

– Mi az? – kérdeztem óvatosan.

– Nem hagyhatlak felszerelés és kíséret nélkül. – A pillantása kissé lekezelő volt, néma szemrehányás érződött benne.

Ez ismét csak felkeltette a gyanúmat, hogy vajon Nadir nem rendelkezik-e valamilyen látnoki képességgel. Nem erősítettem meg, hogy távozni szándékozom, de nem is volt rá szükségem.

– Köszönöm – mondtam.

– Kíséret nélkül hová? – kérdezte Drystan, miközben belépett a nappaliba. Megkerülte a tűzteret, felvette Nadir pipáját, és egy hosszú, mély slukkot szívott belőle. Ahogy a füstöt kifújva azonnal ellazult, kedvem támadt engedni a kísértésnek, hogy megkóstoljam, vagy legalábbis megkérdezzem, hogy mi is az a növény, amit szív.

– Holnap gyakorlatozni akartam, de úgy tűnik, csakis a legszilárdabb fa lehet a harcos ellenfelem – hazudtam könnyedén.

Drystan felvonta a szemöldökét, leült a kandalló melletti szőnyegre, térdét behajlította, és olyan nyugodt volt a testtartása, amilyennek még soha nem láttam. Talán az a remény lehetett az oka, amely a Nyte felébresztésére irányuló új ötletünkből fakadt, és én csak azért imádkoztam, hogy ha nem járunk sikerrel, akkor a csalódás ne roppantsa meg még jobban.

– Hatalmas erő lakozik benned, és te kardvívással akarsz szórakozni?

Nadir lustán rám pillantott, válaszában rejtett üzenet lappangott:

– Nem támaszkodhat egyetlen olyan képességre, amit el is vehetnek tőle.

Erre a figyelmem ismét a kinti, kéken virágzó, fluoreszkáló nebulórára irányult, nyugtalan izgalommal. Figyelmeztetés volt, miszerint nem létezik olyan erő, amit ne lehetne megállítani.

– A hullócsillagok hatással vannak a mágiádra? – kérdezte Drystan kíváncsian, mintha valami tárgy lennék, amiről feljegyzést készíthet a naplójába.

A csillagok soha nem látott pusztítást okoztak. Láttam, hogy a köztük lévő rések egyre tágulnak, de ez volt az első alkalom, hogy katasztrófát hozó, lángoló sziklákként zuhantak le a földre.

– Nem. Nem hiszem, hogy a kozmikus egyensúly hiánya rám is olyan hatással lenne, mint a többi mennyei lényre.

– Miután visszaszerezzük Eltanint, lehet, hogy ki kellene ezt várnunk: hagynunk kellene, hogy a mennyei mágia meggyengüljön, így mi előnyre tehetünk szert – töprengett Drystan.

Megráztam a fejem.

– Az én háborúm Austerrel és az apáddal folyik, senki mással. Annyi embert akarok megkímélni a népemből, amennyit csak tudok, és ez a várakozás csak több időt biztosítana Austernek és apádnak arra, hogy ártatlanokat fordítsanak ellenem.

– Ráadásul – szólt közbe Nadir – több évtizedbe telne, mire jelentősen meggyengülnének, és ez nem befolyásolja azt a képességüket, hogy halandó fegyverekkel harcoljanak.

Drystan morogva egy újabb slukkot szívott a pipából, mielőtt visszaadta Nadirnak. Aztán fogta magát, és elővett egy kis naplót a hátsó zsebéből. Nem zavartam meg a töprengésben, miközben átlapozta a saját jegyzeteit.

– Megyek pihenni – jelentettem be.

Drystan nem emelte fel a tekintetét a lapokról. Nadir halvány mosollyal biccentett felém, fényes zöld szemében kimondatlan, gyengéd búcsú tükröződött.

Amint visszatértem a szobámba Nyte-hoz, azonnal megtaláltam Nadir ajándékát. A sarokban egy fa szobainason egy olyan csodás harci bőrruha lógott, amilyet még soha nem láttam. Elbűvölve siettem oda hozzá, gyönyörködve a kiváló kivitelezésben. Nem volt teljesen fekete, a vállrésze olyan illúziót keltett, mintha sötétlila, hegyes tollak lennének rajta bőrből. Amikor körbejártam a ruhát, a gyertyafény a különböző felületeken tükröződött, és láttam, hogy a sima mellény a fénytől függően feketéről irizáló lila árnyalatba vált.

Megfürödtem egy gőzölgő vízzel teli kádban, amit, úgy feltételeztem, szintén Nadir varázslatának köszönhetően élvezhettem ebben a szobában. Haragos szívvel és elveszett lélekkel figyeltem Nyte-ot, az államat a kád szélén összekulcsolt karomra támasztva.

– Ha ez a terv nem válik be… – kezdtem, de a szavaim elakadtak, mert vissza kellett nyelnem a gombócot a torkomban. – Még nem említettem, de van egyetlenegy további lehetőség a megmentésedre. Azt hiszem, Drystan is tud róla, de a legeslegutolsó eszköznek tekinti. Azt hiszem, hogy én már nem léphetnék át egy másik birodalomba veled. Van egy adósságom a Halál felé, amit itt kell megfizetnem. Azonban Drystan visszavihetne téged a tükrön keresztül oda, ahová tartozol, és akkor az átkok ebből a birodalomból többé nem hatnának rád. Talán ott már nem is kellene többé gonosznak lenned. Talán az otthonod az a hely, ahol végre… szabad lehetnél.

A gondolattól egy könnycsepp gördült végig az arcomon. Önzés volt egyáltalán megpróbálni visszahozni őt Eltanin és a sárkánykötelék segítségével? Nyte sokkal jobbat érdemelt, mint amit az élet és a halál kegyetlen sorsa kimért rá. Azzá vált, amivé kellett, hogy túléljen mindent, és hogy megvédje a testvérét. Most esélye nyílt egy új életre, és én nem tudom elengedni őt.

Olyan gyönyörű volt, ahogy ott feküdt, hogy a lelkem őt nézve fájdalmasan túlcsordult. Rengeteg szeretetet tápláltam iránta, és nem akartam, hogy ennek valaha is vége szakadjon, ugyanakkor bármi is várt ránk, szenvedett miatta a lelkem.

Sóhajtottam, majd mézes samponnal megmostam a hajamat, kiszálltam a vízből, és megszárítkoztam. Csak egy pamutköntöst vettem magamra, majd bekászálódtam az ágyba, Nyte fölé hajoltam, és megsimogattam az arcát. Csókot nyomtam a szájára, de az ajka hideg volt, és nekem vissza kellett fojtanom egy fájdalmas sóhajt.

– Évszázadokat vártál rám. Én bármeddig hajlandó vagyok várni rád. Akár örökké is, ha kell. Minden örök életben, mígnem végül majd diadalmaskodunk.

Astraea

Ha tippelnem kéne, azt mondanám, legalább két óra telt el azóta, hogy elhagytam Nadir otthonát. A bűntudat minden egyes lépést megnehezített – vagy talán csak a vastag hó miatt tűnt úgy a gyaloglás, mintha hegyet másznék.

Repültem volna, de ma este tiszta volt az ég, és a felhőtakaró híján nem kockáztathattam meg, hogy meglássanak.

A tervem az volt… Nos, ezt nem is nevezném tervnek.

Tudtam, hogy elég ügyes vagyok ahhoz, hogy egyedül észrevétlenül bejussak a városba. A falakon belül azonban a dolgok többféle fordulatot is vehetnek – akár fogságba is eshetek, és akkor a népem még több tagjának a vére szárad majd a lelkemen –, de abban bíztam, hogy nagyobb felfordulás nélkül kiszabadíthatom Eltanint, amíg Auster figyelmét a városhoz intézett beszéde köti le.

Ez minden bizonnyal csak hiú ábránd volt.

Az egyetlen dolog, amiben nem voltam biztos, az volt, hogy vajon képes leszek-e uralkodni magamon, és megállni, hogy az érzelmeim ne ragadjanak magukkal, és ne vezessenek valami meggondolatlanságra, amikor Auster csupán egy karnyújtásnyi távolságban lesz tőlem. Amikor végig kell majd néznem, ahogy elfoglalja a trónomat, és eltorzítja a népem elméjét, és föl kell idéznem magamban, hogy miképpen ártott a barátaimnak bármiféle következmények nélkül.

Egyelőre.

A bosszú utol fogja érni. A büntetése én vagyok.

Azon tűnődtem, hogy vajon a királyságok közötti őrzött határok léteznek-e még, hiszen ezt az intézkedést Nyte apja vezette be a Libertatem-játék idején az ellenőrzés érdekében. Austernek nem volt rá szüksége. Talán a határok eltörlését használta fel arra, hogy még hősiesebbnek mutassa magát. Ő az Égi Főnemes, aki először egy zsarnoki királytól, majd a sötét szívű hajadontól és gonosz szövetségétől is megmentette a kontinenst.

Ettől a gondolattól halk, gúnyos kacaj tört elő belőlem. Humorosnak és elbűvölőnek találtam ezt a sztorit. Nyte és én pontosan azok voltunk, akiknek leírt minket, csakhogy minden gonoszságunk Auster Nova és Nyte apja felé irányult.

Éber és csendes maradtam, figyeltem az előttem kanyargó ösvényt, de leginkább a hallásomra koncentráltam. Egy idő után éreztem, hogy követnek. Nem hallottam biztosan a lépteket vagy az ágak recsegését, de a nyugtalanságtól összeszorult a gyomrom, és a bőröm bizseregni kezdett az éberségtől.

Ha tényleg követnek ebben az erdőben, úgy a követőm nagyon óvatos.

Megmozgattam az ujjaimat, és az egyik kezemről lehúztam a kesztyűt. A mágiám sokkal erősebb volt a bőrkesztyű támasztotta akadály nélkül. Ujjaim csettintésére fény villant fel, egy apró, lila impulzus. A melegség csodálatos volt, de én azt akartam elérni, hogy bárki is legyen az üldözőm, gondolja meg kétszer is, hogy mit lép, ha meglátja a kiszámíthatatlan varázserőmet.

Az illető gyorsított, a hóban ropogó lépteivel leleplezve magát – vagy talán azt akarta, hogy most már én is tudjak róla.

Kinyújtottam a kezemet, ujjaimat felé irányítva, de ő fürgének bizonyult, így a varázserőm a fa törzsét szaggatta szilánkosra, amely mögé elrejtőzött.

– Elvesztetted a kézügyességedet! – kiáltotta.

Harci tartásom ellazult, és a varázserőm lehűlt.

– Drystan? – kiáltottam kissé ingerülten.

– Ne hagyd abba! – mondta, és karddal a kezében bukkant elő a fedezékéből. Csavart egyet a csuklóján, és kardját előreszegezve közeledett.

– Mit művelsz? – morogtam.

Vállat vont, majd szó nélkül rám támadt.

Felkiáltottam, amikor lesújtott rám a kardjával, és elfordulva kikerültem a csapást, majd nagy üggyel-bajjal előhúztam a saját fegyveremet. Kardjaink összecsaptak, nem hagyva időt a taktikázásra, miközben ő kihasználta a felháborodásomból fakadó előnyét.

– Ha meg akartál ölni, már rég szíven szúrhattál volna egy Nyte vérével szennyezett tőrrel! – mondtam összeszorított fogakkal.

A visszatérő emlékeim nem voltak olyan egyértelműek. Épp ellenkezőleg, gyakran összezavartak és őrületbe kergettek, amikor olyanok voltak, mint az álmok: emberek, tárgyak és események villanásai, amelyek nem tűntek teljesen valóságosnak. Emlékeztem azonban rá, hogy Drystan régen nem volt harcos, és ez az én távollétem alatt eltelt évszázadok során nagyon is megváltozott.

– Tekintsd úgy, hogy ez a büntetés a hülyeségedért! – vágott vissza, miközben könyörtelenül nyomult előre.

– Az évek során elsajátítottál néhány új képességet.

– Te viszont határozottan elvesztettél párat.

Már lihegtem. Tényleg keményebb gyakorlatozásokra lett volna szükségem, és innen fakadt a frusztrációm: tudtam, hogy milyen ügyes harcos voltam a múltban, de ebben az életben alig tudtam túllépni a kezdő szintjén olyan ellenféllel szemben, aki valódi harci képességekkel rendelkezik. Eddig a legtöbb ellenfelem ellen mágiát használtam, mivel az hatékonyabb, vagy közönséges emberekkel és renegát vámpírokkal álltam szemben, akiknek a fegyverforgató képességei alig jelentettek kihívást.

Az egyensúlyom megingott, amikor a bokám megakadt egy hó alatt rejtőző gyökérben. Hanyatt estem, és sziszegve fújtattam Drystan kardjának hegyére, amely a mellkasom felett lebegett.

Gúnyosan mosolygott rám. A vidámsága még jobban felkavarta a már amúgy is forrongó indulataimat.

– Be akartad bizonyítani, hogy legyőzhetsz? – morogtam.

– Csak fel akartam mérni, hogy meddig bírnád a vakmerő kísérleted során – mondta, majd elhúzta a kard hegyét, és a földbe szúrta a fegyvert. – Nem adnék egy napot neked a városfalon túl, mielőtt elfognának.

– Elbűvöl a belém vetett hited. – Felálltam, mielőtt a hideg átjárhatta volna a testemet a bőrpáncél alatt.

– Tényleg azt hitted, hogy egyedül képes leszel visszahozni Eltanint? – Drystan haragja mély ráncokat vésett a homlokára.

– Egy embernek könnyebb bejutni a falon belülre, és ott elrejtőzni. Úgy terveztem, hogy pár nap múlva visszatérek.

Drystan gúnyosan felnevetett.

– Nem tudom eldönteni, hogy az arroganciád az őrültség jele-e, vagy inkább csodálatra méltó. – Az arckifejezése megkeményedett. – Ezúttal nincs második esélyed. Ha meghalsz, ez a világ veled együtt pusztul el vagy Auster rombolása, vagy Nyte bosszúja miatt.

– Most már Fényhalál vagyok; a te terved volt, hogy azzá tegyél, és immár nem becsülöm alá magam, úgyhogy te se most kezdj alábecsülni.

Ellenségesen méregettük egymást, miközben a leheletünk megfagyott kettőnk közt a levegőben.

– Ismerlek, Astraea. Bementél volna a városba, és rögvest elvesztetted volna a fejedet, amint megpillantod Austert.

– Tudom, hogy mit kell tennem, és te csak akadályozol benne.

Megpróbáltam elsétálni mellette, de időben észrevettem a karja mozdulatát, így hát felemeltem a kardomat, és a fegyvereink összecsendültek. A keresztezett pengék fölött találkozó tekintetünk tüze elég volt ahhoz, hogy elnyomja az éjszaka csípős hidegét.

Újra mozgásba lendültünk, és ezúttal én indítottam a támadást. Úgy estem neki, mintha ellenséggel állnék szemben, és csupán akadálynak tekintettem, ami hátráltat abban, hogy eljussak Eltaninhoz, és visszakapjam Nyte-ot. Ha ő nem hátrál meg, én sem fogok.

Lépteim tánccá váltak, amely valami távoli helyről ébredt fel a tudatomban. Ekkor jöttem rá, hogy dacára minden gonosz erőfeszítésemnek, amellyel ki akartam kényszeríteni a botladozó támadását a fák között, soha nem tudtam volna bántani. Belesajdult a szívem, amiért így megromlott a viszonyunk, és amikor Drystan megkerült egy fát, a következő vízszintes csapásommal a pengém a fába fúródott.

Elengedtem a markolatot, ott hagyva a kardot, míg ismét rendesen kaptam levegőt.

– Szóval a háború által felforgatott világ megtanított arra, hogy könyvekkel nem lehet harcolni? – kérdeztem, visszagondolva arra a Drystanra, akit régen ismertem, és aki mindig rajongott a tudományért és a művészetekért, de a harc sosem érdekelte.

Drystan keserűen felszisszent.

– Száz könyv sokkal halálosabb fegyverré pallérozhatja az elmét, mint bármely acél. De megtanultam, hogy a könyvek gyakran csupán menekülést jelentenek a düh és a fájdalom elől; a harc az egyetlen módja annak, hogy védelmet nyerjek ezekkel az érzelmekkel szemben, mégpedig azáltal, hogy a fájdalmat visszaadom a világnak.

Ez a váratlan, mély igazság sokkal súlyosabb sebet ejtett rajtam, mint amit Drystan a testemen okozhatott volna. Felé fordítottam a tekintetemet, de ő már el is hessegette az érzelmes vallomást, elrakva a kardját.

– Mennünk kell, mielőtt a többiek észreveszik az eltűnésünket, és ugyancsak a nyomunkba szegődnek – mondta most már jeges távolságtartással.

Ekkor esett le a tantusz.

– Nem azért követtél, hogy visszavigyél?

Drystan mosolyában nem volt semmi öröm.

– Természetesen nem. Lehetséges, hogy módunk nyílik felébreszteni Nyte-ot, és ezt nem akarom kizárólag a te meggondolatlan kezedre bízni.

Már éppen válaszra nyitottam a számat, de Drystan hirtelen kiegyenesedett, tekintetét a mélységes erdőre szegezte, és felemelte a kezét, hogy elhallgattasson. Megdermedtem, majd védekező pozícióba helyezkedtem, amikor rohanó lépteket hallottam felénk közeledni.

– A francba! – káromkodott Drystan, és felemelte a kardját. – Árnylények. Talán egy lélektelen vagy árnyék nélküli is van velük.

– Szinte meghívót küldtél nekik a felesleges kakaskodásoddal! – sziszegtem.

Nem jutott ideje visszavágni, mert ekkor az egyik vámpír odaért hozzá. Figyeltem a harcoló Drystant, aki ezúttal nem velem szállt szembe, csak megmutatta, hogy mennyit változott. Jó volt. Sőt, remek. Azzal az eleganciával és gyakorlottsággal mozgott, amit én magam is reméltem visszanyerni.

A pillantásom a kardomra esett, amely még mindig a fában pihent, és amikor több vámpír közeledő morgását hallottam, kinyújtottam a kezem felé. Lila fénycsóva borította be a pengét, én pedig hátrább léptem, hogy megtartsam az egyensúlyomat, felkiáltva az erőfeszítéstől, amely ahhoz kellett, hogy a mágiával átitatott kardommal egyetlen mozdulattal átvágjam a fatörzset.

A fa kidőlt, és több vámpír is megtorpant, majd inkább megpróbáltak elmenekülni a vastag fatörzs útjából. A markom a felém repülő kard markolata köré fonódott, a karom pedig hátrarándult az erőtől. Alig volt időm megszorítani a markolatot, amikor a pengém már át is vágta az első árnylényt, aki alig kerülte el, hogy a fa kilapítsa. Erőteljes dörrenés vert visszhangot az erdőben.

– Tényleg szükség volt erre? – kiáltotta Drystan anélkül, hogy megtorpant volna a harc közben.

– Egyszerre ötöt kiiktatott! – kiáltottam vissza. – Szívesen.

– És valószínűleg még százat vonz majd ide.

Nos, ebben talán igaza volt. Bár reméltem, hogy gyorsan végzünk az utolsó támadókkal, és már rég messze leszünk, mire a többiek neszét veszik a zűrzavarnak, és ideérnek.

Csak a gyilkolásra tudtam gondolni. Volt benne egyfajta sötét izgalom. Éreztem a hús sikamlós hasadását, és a vámpírok halálsikolyai győzelmi fanfárként visszhangoztak a fülemben. Nem tartottam helytelennek az elégedettségemet, amikor arról volt szó, hogy vagy ölök, vagy engem ölnek meg. Rövid életem nagy részét, majdnem hat évet, Goldfell manipulatív fogságában töltöttem – annál az embernél, aki rám talált, amikor először tértem vissza erre a földre, és befogadott. Elhitette velem, hogy nem vagyok több, mint hús, ami melegen tartja, és egy tetszetős trófea, amit begyűjthetett.

Immár a végítéletet jelentettem mindenki számára, aki szembeszállt velem.

A varázslatom átvágta egy árnylény szárnyát, és a pengém a torkába mélyedt, elnémítva az éles sikolyát. Ő volt az utolsó, aki elesett, majd minden elcsendesedett, és nem hallatszott más zaj, csak az, ahogy Drystannal szaggatottan kapkodunk levegő után.

– Menjünk! – mondtam, és nem vártam rá, hanem sietve hátrahagytam a vérrel festett tisztást.

Átfutottunk az erdőn, és hagytam, hogy a jeges levegő marja a torkomat, és lángra lobbantsa a tüdőmet. Hamarosan alábbhagyott a fájdalom, bár tudtam, hogy ez a pillanatnyi áldás később büntetés lesz a testem számára.

Nem álltam meg, amíg ki nem értem az erdő szélére, és el nem értem az ismerős dombot, ahonnan kilátás nyílt Vesitire ragyogó városközpontjára. Annyira gyönyörű volt, hogy szinte el is feledkeztem a benne terjedő romlásról.

– Mi a nagy terved a szigorúan őrzött fal áttörésére? – morogta szárazon Drystan, miközben a fák árnyékában maradtunk.

– Van egy vakfolt az őrök között. Kicsi, de ha óvatosak vagyunk…

Gúnyos nevetéssel hessegette el az ötletet.

– Szerencséd, hogy veled jöttem.

Elindult lefelé a dombon, bennem pedig múló harag támadt az önelégült viselkedése láttán. Halkan átkozódtam magamban, majd sietve utolértem, de ő éppen távolodott a jelzett nyílástól.

– Azért hagyod figyelmen kívül a javaslatomat, mert nem a te aprólékosan kidolgozott terved volt? – morgolódtam.

– A kicsinyes arrogancia nem igazán az én stílusom.

– Egész idő alatt tudtál egy bejáratról?

Ott loholtam a nyomában, ám Drystan nyugodt és higgadt maradt.

– Lehet, hogy egy évszázadon át ültél ennek a városnak a trónján, de soha nem voltál bezárva ide. A fogság sajátos megszállottságot szül, hogy igyekezz felfedezni minden feltűnésmentes kijáratot.

– Te sem voltál bezárva ide! – tiltakoztam. Bár ahogy ezt kimondtam, rájöttem, hogy semmit sem tudok arról, hogy milyen volt Drystan élete ezek között a falak között, miután én elmentem.

– Nyte volt az, aki szabad volt – mondta. – Neki hasznát tudta venni az apánk, főleg, hogy olyan pusztítóvá vált a távollétedben. Azt hiszem, apám tisztában volt vele, hogy Nyte ellene és a város ellen fordulna, ha megpróbálná maga mellett tartani. Így ezt a szerepet én kaptam. A tökéletes herceg, aki mindig nyugodt és szép odabenn a kastélyban, aki egy nap majd átveszi a trónt, és akinek a számára az apja nyélbe ütött egy politikailag előnyös házasságot.

Megszakadt a szívem érte.

– Örülök, hogy nem jutott el idáig a dolog. – Szánalmas kijelentés volt, de jobb nem jutott az eszembe.

– Csak egy hajszálon múlt a dolog. Apám kétségbeesetten szerette volna, hogy feleségül vegyek egy ősi vámpírt, hogy elnyerje a hűségét. – Drystan elgondolkodva felkuncogott, bár a jókedve fanyar volt. – Ő ebbe soha nem egyezett volna bele, ezért apám arra kényszerített, hogy udvaroljak neki, hogy belém szeressen. Nem ez volt az első alkalom, hogy azt javasolta, hogy ilyen módon nyerjem meg az embereket. Nyte olyan fegyver volt számára, mint az acél, míg engem kurtizánként vetett be. Azt hiszem, elmondhatjuk, hogy mindketten nagyon jók voltunk abban, amit csináltunk.

Megálltam, olyan szörnyen felkavarodott a gyomrom a hallottaktól. Szánalommal bámultam utána, bár tudtam, hogy ezt ő megvetéssel fogadná. Drystan gyönyörű volt, és képes volt magához csábítani az embereket pusztán azzal, ahogy beszélt, sőt már a gondosan megkomponált pillantásaival is, engem pedig szíven ütött ez a felismerés.

– Nincs időnk pihenni! – mondta Drystan, és szúrós pillantással fordult felém.

Mindketten tudtuk, hogy nem ezért álltam meg, de ő nem akart tovább beszélni erről a témáról.

– Amikor megtaláltad a kiutat a városból… hová mentél? – kérdeztem, és a kérdés porcelánfinom törékenységgel lebegett közöttünk.

– Bárhová. Természetesen nem jutottam messzire, de meglepődnél, mennyi csodára lehet rábukkanni olyan helyeken is, amelyeket túl hétköznapinak ítélnél ahhoz, hogy érdemesnek találd alaposan felfedezni őket.

Ez volt az első alkalom, hogy éreztem benne egy szikrányi érdeklődést más iránt is a dühön és a bosszúvágyon kívül. Azt akartam, hogy mutasson meg nekem mindent, vele akartam menni, és felfedezni, amit talált, és aztán, amikor megnyertük a háborút… bárhová mehettünk volna, ahová csak a kedvünk tartja.

Amikor Drystan megfordult és újra elindult, én is követtem. A feszültség köztünk túl erősnek tűnt, de volt egy fénysugár, amit el akartam érni.

– Nem mentél volna el ezekre a kalandozásokra anélkül, hogy feljegyzést ne készítettél volna róluk – mondtam, egy kis csevegéssel próbálva betölteni a barátságunkon tátongó repedéseket. – Ilyesmiről írsz a naplódba?

– Többek között.

Irigyeltem benne, hogy képes eléggé lelassulni ahhoz, hogy befogadja a környezetét és mindazt, amire ott rábukkan, majd biztosítsa, hogy bármikor vissza is térhessen ezekhez az emlékekhez.

– Egyszer megmutatod majd nekem ezeket?

A homlokát ráncolta, miközben visszanézett rám. Aztán mélyet sóhajtott:

– Ha sikerül kijutnunk ebből az egészből, talán fontolóra veszem, hogy megmutassam neked a feljegyzéseket. Vagy még jobb, ha elviszlek ezekre a helyekre.

Apró mosoly futott át az arcomon, bár ő nem látta. Ezeket a szavakat ígéretként fogtam fel, ami még nagyobb elszántságot adott, hogy győzzünk ebben a háborúban.

Drystan mutatta az utat, óvatosan elkanyarodva a dombon lefelé, majd a városfal mentén haladva. Távoli zaj vonta magára a figyelmemet, mintha a szél lángra lobbant és egyenesen felénk tartott volna. Ösztönösen felkaptam a fejem, és elkerekedett a szemem.

– A francba! – káromkodott Drystan, és futásnak eredt, én pedig habozás nélkül követtem.

– A csillagok… – lihegtem, miközben a hó még nehezebbé tette a menekülésünket.

– Talán a szüleid haragja – vetette föl Drystan.

Eddig csak messziről láttuk a tűzgolyókat, és néha éreztük, ahogy a föld megremeg a becsapódásuktól. Ez volt az első alkalom, hogy menekülnünk kellett, mert a közvetlen célpontjaik lettünk.

A tehetetlen dühtől összeszorított fogakkal rohantam, miközben a hátamon csorgott a verejték, és attól tartottam, hogy nem fogjuk időben elhagyni a becsapódás hatósugarát. Forróságot csiholtam, megolvasztva a lábunk alatt a havat, ami lehetővé tette, hogy gyorsabban haladjunk.

– Ezt nem kellett volna: a fényed olyan, mint egy jelzőrakéta! – sziszegte Drystan.

– Szívesebben végeznéd száz méter mélyre eltemetve? – vágtam vissza.

Azt reméltem, hogy ha valaki észre is veszi a lángot, amelyet igyekeztem diszkréten elrejteni, azt fogja hinni, hogy a föld felé száguldó, lángoló gömb lobbantotta fel. A vörös holdról ránk vetülő vérszínű fény és az aláhulló csillag a világunkat a vér és a tűz földjévé változtatták. Nem tudtam, mennyi időnk lehet még, mielőtt a pusztítás romba dönti a világot, és semmit sem hagy számunkra, amit megmenthetnénk, ha sikerülne is legyőznünk Austert és az isteneket.

Ez a csillag legalább kicsinek tűnt, és látszott, hogy a több ezer lelkes városon kívül fog landolni.

A meteor ropogása egyre hangosabb lett, és a hő egyre erősebben perzselte a hátamat. Összeszorította a szívemet a félelem, de aztán elértünk egy barlanghoz a Vesitire városközpontját körülölelő folyóparton.

Drystan megragadta a kezem, és behúzott a bejáraton. Kétségbeesetten kapaszkodtam belé, miközben összekucorodtunk, éppen akkor, amikor a folyóba csapódó robbanás megrázta a földet, és a lábamtól indulva az egész testemet átjárta a remegés. Varázspajzsot vetettem a barlang bejárata elé, remélve, hogy nyújt némi védelmet.

A csillag a vízbe csapódott, ami egy pillanat alatt elárasztott volna minket, ha beömlött volna a barlangba. A testem megfeszült a mágikus pajzsomra nehezedő nyomástól, és egy pillanatra már azt hittem, hogy áttöri azt. A pajzsra nehezedő víztömeg súlya végtelennek tűnt, egyre csak préselt és préselt.

– Kibírod… – mondta Drystan, és a hangja alig hallható, lágy bátorításként csengett a káosz közepette.

Szorosan átölelt, és az a biztos tudat, hogy nem vagyok egyedül, elég erőt adott ahhoz, hogy minden erőmmel kitartsak.

– Nem tudom… tartani… – mondtam két feszült levegővétel között.

– Most már elengedheted, de készülj fel! – felelte.

Nem kellett kétszer mondania, mert a mágia már égett az ereimben. Csak egyetlen megkönnyebbült lélegzetet tudtam venni, és a következő bennem akadt, mert a víz elnyelt minket.

Egyikünk sem számított arra, hogy az alacsony hullám is elég lesz ahhoz, hogy kibillentsen minket az egyensúlyunkból, és mélyebbre sodorjon a barlangba.

A víz nem volt elég mély az úszáshoz, és én csak annyit tehettem, hogy hagytam, hogy a sekély áramlat vigyen, amíg el nem apad. Vagy, amekkora szerencsénk van, amíg neki nem csapódunk a falnak, és az árhullám tovább nem halad a kanyar után.

A víz csak a könyökömig és a combomig ért, miközben négykézláb álltam, és az ereimben zubogó adrenalin parancsának engedelmeskedve levegő után kapkodtam, mert attól tartottam, hogy bármelyik pillanatban újabb vízözön törhet be a barlangba.

– Soha nem szerettem úszni – jegyezte meg Drystan, és a hangjából kicsengő fájdalom felkeltette a figyelmemet.

Csizmája a szerencsére egyre sekélyebb vízben gázolt felém, majd lehajolt hozzám, és én elfogadtam a segítségét, hogy felálljak. Drystan tetőtől talpig végigmért.

– Vérzik a fejed – jelentette ki, nem annyira aggodalmasan, inkább csak úgy, mintha ez akadályt jelenthetne a tervünk számára.

– Eszedbe ne jusson! – morogtam, és elhúzódtam tőle.

Drystan szárazon felnevetett:

– Hiszed, vagy sem, nem válok vérszomjas fenevaddá egy kis vérszagtól. Még a tiédtől sem.

– Jó tudni.

– Bár azért bosszant, hogy ennyire vágyom rá.

– Nem ajánlom fel! – morogtam megtapintva a hajvonalam mellett, a halántékomon lévő sebet.

– Jól van. Majd keresek valami harapnivalót, ha kijutunk innen.

Próbáltam a hallásomra összpontosítani, de a pulzusom még mindig szabálytalan és hangos volt. A víz minden csobbanásától pengeélen táncoltak az idegeim.

– Kérlek, mondd, hogy ezt az utat terveztük, és hogy van egy másik kijárat!

– Ez a járat a város második szintje alá visz minket.

Az néhány órát jelent ebben a sötét, nedves barlangban. Megborzongtam, és próbáltam nem hagyni, hogy úrrá legyen rajtam a csüggedés.

– Miért nem beszéltél korábban erről a bejáratról?

– Mert ha lett volna biztos útvonalad, nem vártál volna egy hetet.

Lehet, hogy igaza volt. Bár ezt sosem ismertem volna be.

– Azt hiszem, úszni sem szeretek – mondtam, reszketve a bőrömet nyaldosó hideg víztől.

– A bezártság az, amit nem szeretsz – helyesbített Drystan. – Nem tudsz úszni, de élvezted a sekély tavakat, főleg nyáron, mielőtt az a csodálatosan meleg évszak évről évre egyre rövidebb lett. Nem emlékszel?

A szívem megdobbant, hogy Drystan ilyen jelentéktelen dolgokra is emlékszik velem kapcsolatban.

Mielőtt azonban válaszolhattam volna, már be is csukta a barátság ajtaját, amit kinyitott.

– Gyere! Minél gyorsabban haladunk, annál kevesebb időt töltünk idebent.

A bezártságtól való félelmem ellenére nem volt más választásom. Be kellett jutnunk a városba, és meg kellett mentenünk Eltanint. A fogam vacogott, és a lépteim lassabbak voltak, mint Drystanéi, aki magabiztosan masírozott előre a sekély vízben.

Néhány lépés után felsóhajtott, és visszafordult hozzám, miközben én átöleltem a felsőtestemet, és szánalmasan csoszogva követtem.

– Fogd meg a kezem! – mondta, mintha fájna neki, hogy felajánlja.

– Jól vagyok.

Nem szólt semmit, és jeges pillantással néztünk farkasszemet. Alig láttam őt a halvány fényben, de a víz legalább adott némi tükröződést.

Morgó sóhajjal helyeztem a tenyeremet az övébe, mire ő azonnal megszorította a kezemet, és szinte magával rántott. Csak néhány másodperc kellett ahhoz, hogy máris megnyugodjak, és biztonságban érezzem magam. Ha egymásba kapaszkodunk, az kötelékként szolgálhat, amennyiben újabb árhullám érkezne, és ettől a gondolattól én is szorosabban fogtam Drystan kezét.

– Felmelegíthetnél mindkettőnket – mondta Drystan kisvártatva.

Így, hogy már nem nyomasztott a félelem, hogy megfulladok, és nem kellett óvatosnak lennem, hogy ne lássák meg a fényt, a testem elkezdett ellazulni, és a varázserőmhöz nyúltam. Ezüstös mintázatom halványan felcsillant, több fényt nyújtva nekünk, hogy eligazodjunk a sötétben. Melegség kezdett átjárni, és megkönnyebbülten felsóhajtottam a hideg után, de ettől azért nem száradtunk meg. Persze a lábunknak erre amúgy sem volt esélye a sekély vízben, amin át kellett gázolnunk.

Volt valami a sötétben, ami nem hagyott más választást, mint a bizalmat; mindazonáltal tudtam, hogy a szívem bízik Drystanban, még akkor is, ha az eszemmel nem voltam képes rá.

Astraea

A legnehezebb szakasznak a feljutás bizonyult a barlang bejáratától a város második szintjére. A lépcsőfokok nagy része elkopott és beomlott az évszázadok során, amióta elhagyták ezt a menekülőutat. Néhányszor majdnem a halálba zuhantunk, míg felértünk a tetejére – legalábbis ezt hajtogatta folyamatosan Drystan, míg nekem voltaképpen nem volt mitől tartanom, hiszen a szárnyaim megmenthettek.

A ruháink még mindig kellemetlenül nedvesek voltak, és bár a varázserőm nyújtott nekünk némi meleget, a jelenlegi állapotunkban nyomorúságosan festettünk. Nem éppen a legjobb és leghatékonyabb kezdet volt ez a küldetéshez. Egy keskeny, sötét sikátor falához simultunk. Csuklyánkat felhúztuk, és az arcunk alsó felét eltakartuk. Nem voltak ritkák az efféle gyanús alakok a városban: általában bérgyilkosok vagy kétes hírű zsoldosok voltak, akiket az emberek messzire elkerültek. Mégis óvatosnak kellett lennünk. Egyetlen bejelentés is labirintussá változtatná ezt a helyet, olyan vadászterületté, amelybe gyakorlatilag bezártak minket. Még ha lett is volna lehetőségem repülve elmenekülni, nem hagytam volna hátra Drystant.

– Meg kell száradnunk, és pihennünk is kell, mielőtt újra kockára tesszük az életünket – mondta Drystan, miközben tovább fürkészte az utcát, hogy eldöntse, merre menjünk.

Ha meg kell halnunk Eltanin kiszabadítása közben, természetesen jobb, ha kényelmesen és kipihenten tesszük. A város felső szintjén voltunk, ahol Auster csapatai a legsűrűbben járőröztek. Minden idegszálam készenléti állapotban volt.

– Mélyen sértve érzem magam, hogy az én fejemért kevesebb jutalmat ígérnek, mint érted vagy Nyte-ért – morogta Drystan, amikor meglátta a hirdetmények sorát az utca túloldalán.

Válaszra sem méltattam, csak kiléptem a fedezékünkből, hogy továbbmenjünk az utcán. Át kellett haladnunk a nyílt terepen, ha közlekedni akartunk a városban. Akadtak őrök a környéken, de ugyanolyan közömbösen és mit sem sejtve járkáltak, mint a civilek. Valamiért mélységes elégedettséget éreztem, hogy a legnagyobb ellenségeikként észrevétlenül sétálhattunk el mellettük.

– Azt akarod, hogy elfogjanak minket, mielőtt még felidézhetném, hogy milyen érzés a száraz zokni? – sziszegte Drystan a maszkja alatt, miközben tartotta velem a lépést.

– Kevesebb okuk van megállítani két átlagos kinézetű polgárt, akik nyíltan utaznak, mint azokat, akik az árnyékok között osonnak.

Rövid idő múlva balsorsunkra kiválasztottuk az első fogadót, amelybe belebotlottunk: a lehető legnyüzsgőbb és legeldugottabb helyet kerestük, hogy elvegyüljünk a tömegben.

Ragut és kenyeret rendeltünk, és a maradék pénzünkből egy szobát tudtunk fizetni éjszakára. A helyiség egyik eldugott sarkában foglaltunk helyet, és nem tudtam visszatartani a hálás sóhajomat, amikor kihozták a meleg ételt.

– Ha ez lesz az utolsó étkezésünk, akkor elégedett vagyok – mondta Drystan, aki szintén belefeledkezett a raguba.

– Gondolod, hogy a többiek már felébredtek, és rájöttek, hogy eltűntünk? – kérdeztem bűntudattal a szívemben.

– Már majdnem reggel van, de nincs időmérőnk.

– Mi van, ha utánunk jönnek?

– Azt nem igazán tudjuk megakadályozni.

– Úgy mondod ezt, mintha nem is érdekelne, hogy mi lesz velük.

Drystan elgondolkodva nézett a távolba.

– Kellene, hogy érdekeljen?

Az arcom elkomorodott.

– Teljesen elvesztetted azt a képességedet, hogy barátokat engedj be az életedbe?

– Csak páncélt növesztettem azokon a helyeken, ahol egykor puhány voltam, hajadon. Neked is ezt kellene tenned.

A hangjából kicsengő hidegség megsebezte a szívemet. A címemet késként használta, amellyel elvágta a barátság minden indáját, ami túl közel merészkedett volna hozzá.

– Próbálhatsz továbbra is eltaszítani magadtól, de én nem megyek sehova – jelentettem ki, és morcos pillantást vetettem rá, majd újra belemártottam a kanalat az ételbe.

Szája halvány mosolyra húzódott, de ebben a mosolyban nem volt semmi megnyerő.

– Ez nem így tűnt, amikor búcsú nélkül elindultál ide, miközben ez a meggondolatlan terved a halálodat is okozhatta volna. Méghozzá véglegesen.

– Az azért volt, hogy biztosan ne szenvedje el egyikőtök se ugyanazt a sorsot.

Nem számítottam rá, hogy Drystan az asztalra csapja a kanalat, olyan erővel, amitől megugrottak a tányérok is.

– Ezért nincsenek barátaim! – sziszegte. – Sebezhetővé válok miattuk, és arra kényszerítenek, hogy ostoba lépéseket tegyek a védelmük érdekében. És még ha meg is teszek minden tőlem telhetőt, előbb vagy utóbb valószínűleg úgyis lelépnek vagy meghalnak.

Mielőtt válaszolhattam volna, egy kéz két pergament csúsztatott át köztünk az asztalon. Túlságosan belemerültünk a beszélgetésünk egyre forrósodó hangulatába ahhoz, hogy észrevegyük, ahogy valaki odalépett hozzánk. Mindketten a fegyvereink után kaptunk, és felpillantottam – aztán a riadalmat döbbenet váltotta fel.

Drystan a kezét az asztalra támasztotta, hogy felálljon.

– Csüccs le, hercegem. Nem akarjuk felhívni magunkra a figyelmet! Másoknak is feltűnhet a Solanis-szerte leginkább keresett két ember – mondta Tarran halkan, kissé gúnyosan.

Barna szeme ide-oda villant Drystan közt és köztem, de én mozdulatlanul ültem, elmerülve az elmémben, amely emlékeket idézett fel egymás után, mígnem hirtelen szédülni kezdtem.

– Azért jöttél, hogy átvedd a jutalmat? – morogta Drystan halkan, és felkapta a hirdetményeket, amelyeken a képmásunk volt. A homlokát ráncolva alaposan megvizsgálta a pergameneket, majd morogva megjegyezte:

– Az orromat teljesen elrontották. – Amikor rám nézett, a homloka valamelyest kisimult. – Úgy nézel ki, mintha szellemet láttál volna, nem pedig csak egy vörös hajú, ősi rohadékot – mondta.

Ősi. Tarran ősi vámpír volt – de ennél sokkal több is.

Tarran megszólalt:

– Hallom, hogy visszatértek az emlékeid.

Zavart gyengédség hallatszott a hangjából, ugyanakkor feszültség is. Alig mertem felnézni rá, mert nem tudtam, hogyan reagáljak. Hogy miképpen válasszam szét a múltat a jelentől, hogy megértsem őt.

– Miért vagy itt? – kérdeztem óvatosan, miközben szigorúan néztem rá.

– Figyelem a kialakuló helyzet minden aspektusát, hogy ne kerüljek arra a hajóra, amelyik elsüllyed. Leülhetek? – Tarran nem várta meg a választ, hanem leült Drystan mellé a padra.

– Ha feladnál minket, az egész biztosan megerősítené Auster hajóját – mondta óvatosan Drystan. Észrevettem, hogy keze a derekára kötött kis penge fölött lebeg.

– Lehet, de szeretném hinni, hogy a szerkezet csak másodlagos a kapitány képességeihez képest – felelte Tarran, és pajkos tekintete rám vándorolt.

– Csak magyarázd el, hogyan találtál ránk! – csattantam fel, idegesen reagálva a felbukkanására és a kétes lojalitására.

– Nem volt nehéz. Még álcázva és csuklyával is feltűnő vagy bárki számára, aki tudja, mit kell keresnie. – A fejét oldalra billentette, mintha a csapdájába estem volna, és közben az alkarjára támaszkodott. – Van egy bizonyos magabiztosság a járásodban, ami végre visszatért. Ez felkeltette az érdeklődésemet.

Drystan zavartan nézett ránk.

– Ismertétek egymást a múltbeli életetekben? – kérdezte tőlem.

A „nem” válaszomat elnyomta Tarran „igen” válasza.

Drystan megcsóválta a fejét, mintha ezzel rakná össze a képet arról, hogy ez hogyan lehetséges.

Hosszú sóhajjal lehunytam a szemem. Nem tudtam, miért akarom halogatni, hogy elkerülhetetlen módon felszínre kerüljön az igazság.

– Ő nem pusztán egy ősi lélekvámpír – közöltem. – Ő két Őrzőm fia. Egy lélektelen és egy tündér gyermeke.

A megdöbbenés Drystan arcán pont olyan volt, mint amilyenre számítottam.

– Nem! Ez nem lehet igaz. Hogyan titkolhattad ezt el Nyte elől és előlem? – Drystan a könyökét az asztalra támasztotta, megcsípte az orrát, és a múlton töprengett, mintha valami elkerülte volna a figyelmét.

– Mondhatjuk úgy, hogy akkoriban Astraea és én kissé elhidegültünk egymástól – szólalt meg Tarran.

Összeszorítottam a fogamat: szavainak éle úgy hasított belém, mint egy felém irányított tőr.

– Elhitetted a vámpírokkal és velem, hogy azért akartad elfogni a csillaghajadont, hogy előnyt szerezz a háborúban a vámpíroldal számára – mondta Drystan keserűen. – Most pedig kiderül, hogy gyakorlatilag a családod tagja? Azt akarod mondani, hogy pusztán szeretetből vadásztál rá?

Gyanakvó tekintettel néztem Tarranra.

– Mikor akartál megtalálni?

– Mielőtt megérkeztél volna a központba, és gyakorlatilag az egész világnak bejelentetted volna, hogy a csillaghajadon visszatért. Megöltem a Libertatem résztvevőjét, és átvettem a helyét, hogy a közeledben lehessek, és biztosítsam, hogy életben maradsz, győzöl, és megtalálod a kulcsodat. Nem tudtam biztosan, hogy utána mihez kezdenék veled. Persze Rainyte közbelépett, és utolért, mielőtt bárki más megtehette volna – én, Auster vagy Drystan apja. Ez igazán nem volt meglepetés.

– Szóval mit akarsz most? Erős szövetséget kötni Austerrel azáltal, hogy feladsz engem?

Tarran tekintete elsötétült, de nem volt joga megsértődni a kérdésen, tekintve, hogy milyen kézenfekvő módon bukkant fel ezen a helyen.

– Nem gondolod, hogy ha így lenne, már rég láncra verve tartanál a kastély felé?

– Nem, ha van még valami, amiből hasznot remélsz húzni, mielőtt feladnál minket – vetette oda Drystan.

Tarran unott pillantást vetett rá.

– És mi van, ha inkább azért jöttem, hogy adjak nektek valamit?

Drystan összegyűrte a róla készült körözési hirdetményt.

– Nincs szükségünk szuvenírre.

A pillantás, amellyel egymás szemébe néztek, kihívó volt, de az intenzitás, amihez Tarran halvány, elégedett mosolya társult, már-már arra késztetett, hogy elfordítsam a tekintetemet a közjátékukról.

– Auster holnapra a kastélyba hívta Vesitire polgárait, hogy meghallgassák a beszédét – tájékoztatott minket Tarran.

– Ezt már tudtam – vetettem oda.

Drystan vádló pillantást vetett felém.

– Van még valami, amit tudsz, és nem osztottál meg velem?

Szégyenlősen elhúztam a számat, és megráztam a fejem.

Tarran folytatta:

– Gondolom, vissza akarjátok kapni a sárkányotokat. Mi szólnátok hozzá, ha azt mondanám, hogy segíthetek?

– Nem bízunk benned – mondta Drystan.

– Sem időm, sem kedvem nincs meggyőzni benneteket arról, hogy bízzatok bennem – mondta Tarran unottan, miközben Drystan poharáért nyúlt, és kortyolt belőle. Laza sóhajjal letette, majd lustán felállt. – Auster Nova nem hülye. Nem fog engedni a védelmi készültségéből. Hogy mi a tanácsom? Az egyetlen módja annak, hogy kellőképp eltereld a figyelmét, az, ha megadod neki, amit a legjobban akar. – Barna szeme rám szegeződött, és nekem végigfutott a hideg a hátamon.

– Nekem kell lennem a csalinak – állapítottam meg.

– Az nem fog megtörténni! – tiltakozott határozottan Drystan.

– Az én ötletem az, hogy amíg Astraea leköti mindenki figyelmét, addig a hozzám hűségeseket beosztom Auster vámpírjai közé. Gondoskodhatok róla, hogy hagyják, hogy egy magányos árnyék besurranjon a könyvtár oldalsó bejáratán, ahol egy fekete égi sárkányt tartanak kegyetlenül láncra verve.

A gyomrom görcsbe rándult a képtől, ahogy Eltanin leláncolva fekszik ott, ahol egykor Nyte raboskodott.

Magányosan és rettegve.

– Mit nyersz azzal, ha segítesz nekünk? – kérdezte keserűen Drystan.

Tarran vállat vont, és merengve körbenézett a zsúfolt fogadóban.

– Mit nyerek azzal, ha Austernek segítek?

Ezzel sarkon fordult, és indulni készült.

– Tarran! – szóltam utána fenyegetően, mielőtt egyetlen lépést is megtett volna. – Ha bármi olyat teszel, ami veszélybe sodorja a barátaimat, megöllek.

Hideg tekintete visszavillant felém.

– Jól tudsz ölni, nem igaz? Auster szavai nem mind hamisak rólad, hajadon.

– Azok a valóság torzításai. Az uralkodás nem lehetséges nehéz döntések nélkül, és anélkül, hogy vér tapadjon az ember kezéhez.

Ez az egész kezdett egy sokkal személyesebb beszélgetéssé válni. Olyan beszélgetéssé, amely a múlt emlékeiből fakadt, és amely elvágta azt a köteléket, ami akkor szövődött közöttünk, amikor ugyanazok az emberek neveltek minket.

